text:
"Ballið er búið" - dómadagsprofeti ella realisma?
Eyðsýndu trupulleikarnir, vit uppliva í Føroyum í løtuni, tykjast ongan enda at taka. Tíð er at taka seg um reiggj, men politiska leiðslan tykist als ikki viðurkenna, at Føroyar eru í djúpari kreppu, sum kann gerast nógv verri, um einki verður gjørt fyri at fyribyrgja tí. Men hvat gera politikkararnir við tað?
Føroyingar fingu annars ein ordans kvøkk - m.a. nú ein av størstu bankum og ein av størstu fyritøkum okkara fóru á heysin. Men tað steðgar ikki har. Dýr olja og fakfelagsstríð úrslita í einum fiskiflota, sum liggur við kai; fiskivinnan gevur einki avlop; vit stríðast við londini kring okkum um avmarkaða tilfeingið í havinum og missa altjóða góðkenningar av veiðu okkara sum burðardyggari veiðu, við stórum avleiðingum fyri søluvirðið av okkara fiski; vørur eru nógv dyrkaðar; arbeiðsloysið og fátækradømið veksur, so familjur ganga nærum svangar; stórt undirskot er á fíggjarlógini og á handilsjavnanum, meðan tørvurin á almennum íløgum bara veksur osfr. Hetta eru serstakliga nógvir samfelagstrupulleikar, sum plága okkum í senn.
Í tíðindaflutningi og í almenna kjakinum fær ein ofta ta fatan, at samfelagstrupulleikarnir verða sæddir sum einstøk fyribrigdi, óheft av hvørjum øðrum, og helst úrslit av ódugnaskapi hjá einstaklingum - tað verið seg politikkarum, banka- ella vinnulívsfólki, sum ikki hava umsitið sína ábyrgd nóg væl. Hetta er uttan iva rætt í ávísan mun.
Men hevði tað verið stórt øðrvísi, fyri tað um leiðslurnar vóru skiftar út? Neyvan. Tí hetta stingur nógv djúpri enn bert til vantandi persónligar leiðsluførleikar hjá einstaklingum. Tað hevði eyðvitað verið skilabetri at hugt at trupulleikunum sum úrslit av einum yvirskipaðum trupulleika. Tað átti ikki at verið nøkur loyna, at teir trupulleikar, sum vit uppliva í Føroyum í dag, avgjørt ikki eru nakað eindømi í heimshøpi. Onnur lond, sum byggja á somu skipan sum okkara, uppliva júst somu trupulleikar sum vit.
Um ein peilar av kring heimin, hvat hendir júst í løtuni, so gerst tað sólarklárt - bara við at brúka eitt sindur av skilvísari meting - at her ruggar ikki rætt. Einum nýtist ikki at vera serfrøðingur og at hava skrivað doktararitgerðir um búskap ella samfelagsvísindi fyri at finna út av, at her er okkurt spinnandi galið í heiminum á so nógvum ymiskum økjum. Tað verið seg á fíggjarliga, sosiala, rættarliga, samfelagsliga ella umhvørvisliga økinum osfr. - fyri bara at nevna nøkur dømi um øki, har trupulleikar bara tykjast at vaksa.
Tað tykist sum um, at politisku og fíggjarligu leiðslurnar - ikki bara í Føroyum, men kring allan heim - og við teimum eisini búskaparligu serfrøðingarnir og lóggávuvaldið - umframt (og ikki minst) miðlarnir - í stóran mun hava tikið høvdið undir armin, tí tey hava leingi vent blinda eygað til allar reyðu lampurnar, sum ávaraðu um tað alheims fíggjarliga ódnarveður, sum vit uppliva í løtuni, ið heilt eyðvitað fór at koma - og sum sannlíkt bara er toppurin av ísfjallinum.
Lat meg nevna bara nakrar trupulleikar - bæði globalar og lokalar, sum eru sera viðkomandi fyri øll og upplagdir fyri miðlarnar at viðgera í nógv størri mun, enn teir hava verið higartil. Her eru bara nakrir av teim sera hættisligu trupulleikunum, nógv lond dragast við - t.d.:
- at undirskotið á fíggjarlógini veksur alsamt meira
- at undirskotið á handilsjavnvágini veksur alsamt meira
- at alheims frymlar fyri fíggjarvøkstur eyðsýnt ikki eru burðardyggir
- at nakrir av heimsins fremstu búskaparfrøðingum, umframt oljuvinnan sjálv, hava - á síðstu altjóða ráðstevnuni hjá WEF (World Economic Forum) í Davos í Schweitz her í januar 2011 - viðgingið, at alt bendir á, at heimurin er longu farin um 'peak oil' punktið - tvs. at eftirspurningurin eftir olju veksur skjótari enn gongdin at finna og útvinna nýggja olju
- at alheims fólkavøksturin veksur eksponentielt (í ár fer talið upp um 7 mia.!)
- at fólkavøksturin fær eftirspurningin eftir fleiri matvørum, hentleikum og orku at vaksa so skjótt, at ídnaðurin/marknaðurin ikki kann nøkta tørvin
- at økti eftirspurningurin førir við sær ógvusligar kostnaðarhækkingar, ið gera búskapin sera óstøðugan
- at nógv dýrkaðar vørur minka um livistøðið, alt meðan munurin gerst alt størri millum 'vanliga' fólkið og tey vælbjargaðu - eisini í ríka partinum av heiminum
- at tað er inflasjón - tvs. at munurin millum lønarstøðið og livikostnaðarstøðið veksur í stórum
- at framleiðsluliðið er so bundið at skjótt dýrkandi orkukeldum, sum í flestum londum mugu keypast og innflytast úr øðrum londum
- at framleiðsluliðið minkar í stórum í flest londum í vesturheiminum
- at arbeiðspláss minka í stórum talið og verða flutt til onnur fjarløgd lond
- at arbeiðsloysið veksur í stórum
- at miðalstættin minkar í stórum (serliga í USA)
- at fleiri og fleiri liva undir fátækramarkinum, eisini í ríka heiminum
- at fleiri og fleiri liva undir hungursmarkinum í heiminum sum heild
- at fleiri og fleiri missa trygdina fyri at fáa (rætta) sjúkraviðgerð
- at vaksandi (ovur)nýtsla økir um dálkingina og oyðingina av náttúruni, meðan vistfrøðiliga javnvágin fer alsamt meir av lagi og ger fólk sjúk
- at atgongdin til feskt vatn minkar í stórum og at feska vatnið er í vanda fyri at ganga undan í nógvum pørtum av heiminum - eisini í ríka heiminum
- at alheims veðurlagsbroytingarnar gerast alt meira eyðsýndar
- at økt miðsavnan av miðlaeigaraskapi avmarkar óheftan og djúptgangandi tíðindaflutning, so fólk ikki gerast greið yvir vandan, tey liva í
- at fíggjarheimurin hevur so stóra - og ofta korrumperandi - ávirkan á politikkin
- at illa virkandi og fastlæstar stjórnir ikki tykjast førar fyri at leiða lond síni uttanum afturvendandi kreppur
- at fleiri og fleiri pensjónsgrunnar fara á húsagang
- at sosial- og sjúkratryggingar eru so óstøðugar og hava so lítið politiskt støðufesti, at tær sannlíkt ikki fara at megna at svara framtíðar skyldum
- at fyritøkur verða lagdar saman og gerast so stórar, at tær eru "too big to fail"
- at bankakervið og almennar fíggjarskipanir støðugt liggja á markinum til samanbrot
- at lánibyrðan hjá privatum og hjá fyritøkum veksur alsamt meira
- at talið av partabrøvum o.ø. derivatum, sum bert hava virði á pappírunum, veksur eksponentielt
- at peningamongdin í ymsum londum ikki er verulig, men tilgjørd, og veksur í stórum, so vandin fyri devaluering veksur við ógvusligum avleiðingum fyri vanliga fólkið
- at tað er manglandi gjøgnumskygni í heimsbúskapinum, nú USA hevur valt ikki longur at veita hagtøl fyri M3 peningamongdina (sí á Wikipedia undir 'Money Supply')
- at fíggjarstovnar ofta verða umskipaðir uttan fyrilit
- at Fiat gjaldoyra (sí Wikipedia undir 'Fiat money') verður mislíkahildið av ábyrgdarhavarum
- at eitt vaksandi tal av fyritøkum søkja sær skattaskjól í øðrum londum
- at lond luttaka í fleiri sera konstnaðarmiklum kríggjum í øðrum londum, sum hava vart longri enn Annar Veraldarbardagi, og sum eingin endi tykist vera á
- at nógv vaksandi útreiðslur til tað almenna avmarka fíggjarliga mobilitetin og frælsið hjá einstaklingum og fyritøkum
- at grundlógartryggjað rættindi og rættarvernd verður útholað
- at fleiri og fleiri fangar sita í fongslum kring heimin
- at talið av valdsgerðum veksur og yvirgangurin gerst ógvusligari
Omanfyristandandi listi er á ongan hátt fullfíggjaður, men hann lýsir greitt truplu støðuna, heimurin er í - ikki minst Føroyar! So nógvar avbjóðingarnar í senn taka orkuna, so minni yvirskot er til at loysa trupulleikarnar. Hesin negativi snyril, heimurin er komin inn í, er kanska allarstørsti trupulleikin.
Tað løgna er, at miðlarnir gera lutfalsliga lítið burtur úr hesum - als ikki í ein mun, so vanliga fólkið fær varhugan av, hvussu álvarslig støðan veruliga er. Tað er sjáldsamt at síggja hetta viðgjørt við tí álvara, ómaki og áhaldni, sum krevst, fyri at almenningurin fær rættiligt innlit í, hvussu stórir trupulleikarnir eru, hvørjar veruligu orsøkirnar til trupulleikarnar eru - enn minni, hvussu trupulleikarnir verða loystir! Sum kunnugt ber ikki til at loysa trupulleikar, ein ikki hevur eyðmerkt, ei heldur kennir orsøkina til. Heimsins trupulleikar eru so mikið álvarsligir - eisini um ein bara hyggur at teimum einstøku trupulleikunum hvør sær - at bara onkrir av teimum áttu at verið høvuðssøgur hvønn tann einasta dag í heimsins størstu og valdmiklastu miðlum, men tað eru teir ikki. Ein kann spyrja seg sjálvan hví.
Í Føroyum hava vit, eins og onnur úti í heimi, riðið á eini bylgju, har vit - ella nøkur okkara - hava jonglerað við stórum virðum á pappírinum, men sum í veruleikanum ikki vóru meira verd enn páppírið, hesi sokallaðu "virði" vóru skrivað á. Bløðran er brostin - keisarans klæði eru ikki til, men kortini tykjast mong ikki ordiliga at rakna við enn - allarminst politikkararnir, sum tykjast at standa púra ráðaleysir. Tað er, sum um teir halda, at tað bara er ein óndur dreymur, og at vit skjótt fara at vakna úr honum. Men nei. Trupulleikarnir steðga ikki har, tí búskapur okkara hvílur als ikki á tryggari grund fyri tað, um Fíggjarligt Støðufesti - at síggja til - seinkaði ferðini "niður í avgrundina".
Nógvar reyðar lampur blinka í Føroyum í løtuni, nú Fiskavirking er farið á heysin og flotin liggur við kai. Hvat nú um oljan bara dýrkar og dýrkar, sum nógv bendir á, at hon fer? Sveiggini í heimsbúskapinum eru so ógvuslig í løtuni, at tað ikki er ósannlíkt, at oljan knappliga kann gerast dupult so dýr, sum hon er nú, har hon longu er dupult so dýr, sum hon var fyri bara fáum árum síðani. Hvat gera vit í Føroyum, um hetta hendir? Kanska longu innanfyri fá ár, sum summi óttast? Hvat gera vit, tá tað ikki longur kann loysa seg hjá fiskiskipunum at royna eftir fiski? Hvussu fáa vit so okkara vinnulív og búskap til at hanga saman?
Vit mugu staðfesta, at Føroyar eru ósjálvbjargnar á flest øllum økjum, av tí at her innflyta vit mestsum alt, sum vit brúka. Alt skal flytast yvir stórar frástøður við farmaskipum, tí vit eru so fjarskotin. Farmaflotin kann ikki sigla uttan olju. Umframt at nógv av fiskinum, sum vit skulu liva av, ikki kemur til lands og ikki kann avreiðast uttan eitt fiskiflota, sum heldur ikki kann sigla uttan olju. Øll ferðsla annars til og úr landinum - loftvegis og sjóvegis - er eisini 100 prosent bundin at oljuni.
Tað skal ikki nógv hugflog til at síggja, at vit eru sera, sera sárbær, um oljan dýrkar enn meira! Men hvussu nógvir politikkarar eru ella hava verið nóg framskygdir til alment at bera fram visjónir um eina Plan B fyri Føroyar, um oljan gerst ov dýr? Hvussu nógvar politkkarar hava vit her í Føroyum, sum raðfesta at finna - skjótar (!) - loysnir, sum kunnu gera okkum minni sárbær og leysari av dýru oljuni?
Hví hava myndugleikar okkara ikki langt síðani syrgt fyri, at orkunýtslan hvílur nógv meira á burðardygga, varandi orku - so sum vatn, vind, sól, sjóvarfall og aldu? Tí tað má sjálvandi henda ongantíð nóg skjótt! Tað er ov seint at seta hetta í gongd, tá vit ikki longur hava ráð til at gjalda fyri oljuna!
Hví hevur ikki verið hugsað meira um at fyribyrgja kreppuni í teim góðu árunum við at gera størri íløgur í verkætlanir, sum skuldu tryggja okkum betri í ringum árum? Tað kann ikki taka fólka bóli, at oljan ikki fór at vera nøkur varandi orkukelda. Longu í 2002 varð uppkast gjørt til føroyska ætlan um burðardygga menning, men hví hevur verið so lítið at sæð til hetta síðani? Politikkarar tosa enn um at seta risastórar, lítið virðisskapandi ørvitisverkætlanir í verk, ístaðin fyri at brúka fíggjarorkuna til at taka stig, sum gera Føroyar meira sjálvbjargnar á orkuøkinum og harvið búskapin minni sárbæran. Hetta sigur alt um, hvussu lítið teir taka støðuna, vit eru í, í álvara.
Tað finnast nógv, sum hava roynt at tikið stig til framtíðartryggjaðar loysnir á orkuspurningin, men hava hesi fólkini fingið tað plássið í miðlunum, sum svarar til tann týdningin, teirra verkætlanir veruliga hava fyri framtíðina? Spurningurin er, um manglandi íløguviljin m.a. er ein avleiðing av, at miðlarnir ikki hava verið nóg áhugaðir í at varpa ljós á hesi umráðandi mál í nóg stóran mun. Miðlarnir tykjast líka so lítið áhugaðir í alternativum verkætlanum, sum tey, ið sita við valdinum, tykjast vera.
Í øllum førum ber til at staðfesta, at miðlarnir ofta so makliga "gloyma" at viðgera - ikki bara hetta, men eisini onnur sera álvarslig og umráðandi samfelagslig mál - ella fara alt ov lættliga og grunnskygt um tey. Tí Harragud veit, at her er nógv, sum tað er alneyðugt at varpa ljós á í miðlunum - m.a. tað, at sjálvt grundarleggjandi tilverugrundarlag mannaættarinnar kann vera álvarsliga hótt, um ikki vit taka annað skinn um bak. Um henda ignoransan er tilvitað ella ei, ber ikki til at siga, men at hon er sera høglig fyri tey, sum sita við valdinum, er eingin ivi um.
Men ikki øll lata seg snýta. Tað er týðiligt, at ónøgdin millum vanlig fólk bara veksur - ikki bara í Føroyum, men í øllum heiminum. Tolið er uppi hjá mongum - bæði við fíggjarheiminum, við politikkarunum, við serfrøðini og við miðlunum. Tí nú eru ítøkiligar avleiðingar av teirra manglandi realitetssansi, viðsjóns- og ráðaloysi farnar at merkjast av álvara. Nú fleiri og fleiri sjálvi gerast offur, gerast tey eisini tilvitað um álvarsligu trupulleikarnar, sum herja heimin í løtuni, og kanska eisini um samanhangin aftanfyri.
Tað er alneyðugt at gera nakað við trupulleikarnar beinanvegin, um tað ikki skal enda púra galið, men nógv av teimum, sum leingi hava rópt varskó og roynt at varpa ljós á samanhangirnar, hava verið dømd sum dómadagsprofetar, heldur enn at verða tikin í álvara sum realistar - eisini hóast tey hava víst á ítøkiligar loysnir. Tey verða meira ella minni tagd burtur, meðan teir somu vanligu politikkararnir og serfrøðingarnir eru teir, sum enn lættast sleppa framat í miðlunum.
Hví fylla hesi álvarsmál so lutvíst lítið í miðlunum? Er tað tí, at tað verður hildið at vera ov fløkt at taka støðu til? Er tað tí, at miðlarnir ikki halda, at fólk orka at rúmast slíkum 'dómadagstosi'? Er tað tí, at miðlarnir óttast fyri at missa lurtarar/síggjarar/lesarar og harvið inntøkur, um tey taka slík óhugalig evni upp á tungu? Tað er spurningurin. Men úrslitið er í øllum førum, at tey, sum eiga ábyrgdina av skeivu gongdini, sleppa so gott sum ótarnað at halda fram snikkaleyst, meðan ringi standurin í heiminum bara versnar.
Í næstu greinini fari eg at viðgera leiklutin hjá miðlunum nærri, sum ístaðin fyri at brúka orkuna uppá at vísa á loysnir, brúka mestu orkuna til at peika fingrar ella framleiða doyvandi innantómt undirhald. Støðugt harðari avbjóðingar fáa miðlarnar at fara uppum, har garðurin er lægstur ella eftir lægsta felagsnevnara.
Frágreiðingar
Gamla Testamentið: Fyrra Sámuelsbók 2:7 - Job 31:24-25, 28 - Sálmarnir 49:16-20 - Orðtøkini 11:4 - Orðtøkini 11:28 - Orðtøkini 23:5-6 - Orðtøkini 28:20 - Orðtøkini 30:8-9 - Prædikarin 5:10 - Jeremias 5:27-31 - Jeremias 9:23-24 - Ezekiel 28:2-10
Nýggja testamentið: Matteus 6:19-21 - Matteus 6:24 - Markus 4:18-19 - Markus 10:21-27 - Lukas 3:11 - Lukas 6:30 - Lukas 8:14 - Lukas 9:25 - Lukas 12:15-21 - Lukas 12:22-32 - Lukas 12:29-34 - Lukas 12:47-48 - Lukas 14:12-14 - Lukas 14:33 - Lukas 16:9-12 - Lukas 16:13 - Lukas 16:19-31 - Ápostlasøgan 2:44-45 - Ápostlasøgan 4:32 - Ápostlasøgan 4:34-35 - Fyrra bræv Paulusar til samkomuna í Korint 4:8-21 - Seinna bræv Paulusar til samkomuna í Korint 2:17 - Bræv Paulusar til samkomuna í Filippi 4:11-12 - Fyrra bræv Paulusar til samkomuna í Tessalonika 2:5 - Fyrra bræv Paulusar til Timoteus 6:6-11 - Fyrra bræv Paulusar til Timoteus 6:8-11 - Fyrra bræv Paulusar til Timoteus 6:17-19 - Brævið til Hebrearar 13:5 - Bræv Jákups 1:9-11 - Bræv Jákups 5:1-6 - Fyrsta bræv Jóhannesar 3:16-18 - Opinbering Jóhannesar 3:17-19


c: text/html

text:
Allan Norðberg hevur gjørt sáttmála við íslendskt lið. Talan er um KA úr Akureyri, sum flutti upp í bestu íslendsku deildina, Ólisdeildina, herfyri, og har Áki Egilsnes úr Vestmanna eisini spælir.
Sambært in.fo, lýsur Allan skifti soleiðis: "Eg hevði fortalt Áka at eg var áhugaður at spæla uttanlands, um nakað tilboð kom. So vísti tað seg at KA leitaðu eftir einum høgra vongi, og eg fekk ein fyrispurning frá teimum. Við góðari hjálp frá Áka, gekk tað skjótt og væl at avgreiða".
Hetta er ein sera spenndandi avbjóðing hjá Allani, og Sjóvar kommuna ynskir honum bestu eydnu við skiftinum til Ísland.

robotstxt: allowed

filter: keep


text:
Úr stovuvindeyganum hevur Jón Svein Heinesen filmað heystið og allar hinar árstíðirnar í tíðarlopum.
- Tað er bara stuttligt, um onkur kann fáa gleði av hesum, sigur Jón Svein við Snar og leggur afturat, at upptøkan er deild meiri enn 500 ferðir og fleiri enn 40.000 hava hugt.
Jón Svein brúkti eitt GoPro 4 Black upptøkutól, sum hann festi innan á stovuvindeygað.
- Av tí at GoPro battaríið bara klárar um leið 90 minuttir, so setti eg eina streymforsýning til. GoPro tólið hevur innstilling til TimeLapse, so tað er bara at stilla, hvussu ofta myndir skulu takast. Eg valdi eina mynd fyri hvørji 30 sekund, sigur Jón Svein, sum tendraði upptøkutólið beint áðrenn kl 8 um morgunin og sløkti aftur, tá tað bleiv myrkt, um kl 21.30. So tók hann myndirnar inn í forritið GoPro Studio, sum frítt kann takast niður frá GoPro á netinum.
- Av tí at myndirnar eru tiknar í UltraWide, blíva tær eitt sindur skeivar, nakað sum “Fish Eye”. Hetta er lætt at rætta í GoPro Studio. Síðan trimmaði eg byrjan og enda og gjørdi feyd inn og feyd út. Tað einasta, sum eg havi stillað eitt sindur uppá, eru kontrast og litir. Tað er ikki nógv, men eitt lítið vet sterkari lit og eitt lítið vet meira kontrast. Myndirnar eru tiknar í 4K upploysn, 8.4 megapixel. Video er eksporterað í Quicktime mov formati, full HD 1920 x 1080. Til stuttleika kann eg nevna, at eg hevði sett myndatólið upp dagin fyri og helt meg hava tendraði kl 8. Tá eg sløkti um kvøldið, fann eg útav, at eg hevði ongantíð trýst á start. So feilir kunnu henda. Men eisini tí kunnu vit læra av. Men kanska var akkurát tað gott. Tí dagin eftir var veðrið so skiftandi, umleypandi, sum aldri áður, sigur Jón Svein.
Vit takka fyri uppskriftina.
Saman við kønum lærara kunnu tit royna at seta eitt web kamera upp í skúlanum. Minnist til at útsýnið skal verða nyttugt fyri lærugreinina. Og so skal tað vera lógligt eisini. Ikki er loyvt at filma fólk móti teirra vilja. Við einum web kamera er hent at fylgja við nátturuni, so vit kunnu síggja hvussu grasið grør og hvussu ymsir litirnir eru.
Góða eydnu!


text:
- Publiceret den 08 oktobur 2013
- Víst: 4162
Jacobina
Eg havi so av og á prátað við Jacobinu um ta farnu tíðina. Hon hevur sjáldsama gott minni, so prátini hava verið gevandi. Eg haldi, at hon er í so lítillátin og trek at lata frá sær: "Spyr ikki meg um hatta!" - men harafturímóti letur hon einki frá sær, ið hon ivast í. Tað er ein dygd.
Jacobina í Stólpa - Jacobina á Rætt - hvussu skal eg nevna hana? Áðrenn hon giftist, var einki ivamál: Jacobina í Stólpa. Men síðani hon giftist inn á Rætt, er hon meir ella minni tvínevnd, men eg haldi meg sjálvan fyri tað mesta siga Jacobina í Stólpa. Líkamikið!! Jacobina Kristiansen, f. Matras (1933) er gift við Pól Sigurd Kristiansen, (Pól á Rætt, f. 1928), og tey búgva á Rætt. Jacobina er dóttir Jóhonnu Matras, f. Joensen, á Bø (1902) og Jóhan Matras, f.1902. Jacobina og tey vóru 4 systkin: Jákup, (1929 - 2000) búði við Gjógv, Jacobina (1933) Gjógv, Elin, g. Dam, Norðskála (1937 - 2013) og Pætur (1941) Gjógv.
Jacobina hevur orðið:
Stólpahúsini
Húsini í Stólpa eru bygd í 1845. Tann, ið bygdi húsini, var Jákup á Rætt (Jacob Hansen, f. 1820), og seinni var hann kanska kallaður Jákup í Stólpa. Abbi (Jacob Matras, f. 1873) segði tað, at navnið "í Stólpa" kom av tí, at tað var so stólput - óslætt - at koma til húsini. Húsini á Klá, ið eru bygd saman við teimum í Stólpa, eru eitt sindur yngri enn Stólpahúsini. Systir áðurnevnda Jákup á Rætt læt húsini á Klá byggja. Hon æt Kristianna (Christiana Hansdatter, f. 1804) - var jarðamóðir og búði í Funningi. Hon var gift við einum manni, ið æt Niklái ( Nicolai Joensen, f. 1786?), og húsnavnið "á Klá" sigst vera avleitt av navninum Niklái. Sonur teirra, Sámal á Klá (Samuel Nicolaisen, f. 1838) fórst við "Rættarbátinum í 1870. Kona hansara, Anna Kathrina Weihe, f. 1838, var úr Oyndarfirði, og hon flutti aftur til Oyndarfjarðar, tá ið Sámal doyði. Abbi segði tað, at nakað kedd mundi vermamma hennara, Kristianna, jarðamóðirin, vera, tí hon rann líka út á Jarðamóðsskerið aftan á bátinum, tá ið Anna Kathrina fór avstað. (Kanska Jarðamóðsskerið fekk navn tá.) Jákup í Stólpa (Jacob Hansen, f. 1820) fórst eisini við "Rættarbátinum" í 1870.
Pápi var føddur í 1902, og hann plagdi at fortelja tað, at hann mintist, tá ið telefonpelarnir komu til Gjáar. Hann segði, at teir komu upp á land Niðri á Sandinum og blivu so drignir av hestum heim í gjøgnum dalin. Hann helt seg minnast hetta so væl av tí, at hestarnir stóðu her í Sjúrðastovuhoyggjhúsinum (nú Geilarhoyggjhúsinum), og hann var so upptikin av hesum. Hetta vóru fremmandir hestar, so neyvan hava hestar verið her tá. Sjúrðastovuhoyggjhúsið var so grúiliga stórt, og seinni bleiv tað so býtt í trý: Geil átti tann ytsta partin, Dia (Heine Andrias Joensen, f. 1889) tann mittasta og tey hjá Sofusi (Sofus Debes, f. 1896) tann heimasta. Sjúrðastova átti ein hjall heimi á Lítlafløtti - og so eisini hendan hjallin undir Lonahúsunum, sum tey í Lon nú eiga heimara part av og Svend (Svend Joensen, f. 1912) ytra part. Tann hjallurin man vera fluttur har niðan, tá ið eg var barn - helst áðrenn teir gjørdu vegin heim frá Gjónni - tí eg minnist, hvussu smalt og skitið tað var at ganga í millum Sjúrðastovuhjallin og hoyggjhúsið hjá Gøtu-Jógvani (Joen Poulsen, f. 1853). Seinni áttu tey Heimi í Horni hoyggjhúsið, sum nú er niðurtikið og gjørt til sólkrók á Klá. Jú, nú er nógv broytt allastaðni - eisini her rundanum. Heiman fyri Sjúrðastovuhjallin vóru tveir køstar - tann í Ytru Lon og tann í Heimaru Lon - og so ein gøta niðan í millum teir. So kom hvanngarðurin í Heimaru Lon. Tað man vera tann kendasti hvanngarðurin í bygdini. Hann var ikki so stórur tá, sum hann er nú. Vit plagdu hvørt ár at biðja hvonn, og Jóhannes í Lon (Johannes Berg, f. 1882) bað okkum bíða, til hann fór at taka. Eg minnist, at hann plagdi at leggja tær á hjalsgólvið, og at vit børn fingu hvør sína. Tað vóru eisini rabarbur í hvanngarðinum í Lon, og eg plagdi at leggja til merkis, at seyðurin át hvannir, men smakkaði ikki rabarburnar. Hvannirnar blivu rótgnagaðar, men tær komu skjótt fyri seg aftur, tá ið seyðurin fór av bønum. Vit høvdu rabarbugarð í gróthústoftini hjá abba heimi á Rættini og høvdu eisini sett nakrar hvannir inn í garðin, men tær spjaddu seg so nógv, at tær høvdu hug at køva rabarburnar. Pápi bað okkum ganga heim so av og á og royta hvannjólarnar niður. Vit so gjørdu, og hvannirnar doyðu út - hvør tann einasta ein. Nakrir aðrir hvanngarðar vóru í bygdini - og smádreingirnir høvdu eisini sínar. Teir tóku hvannir úr Gjónni og settu niður - og væl bar til.
Hesi húsini - á Rætt - eru bygd í 1911. Olrik á Rætt (Olrik Christiansen, f. 1846) tók tey gomlu húsini niður og bygdi so hesi. Tey gomlu vóru størri enn hesi - komu longri út. Her undir Rætthúsunum vóru tríggir køstar, men eg minnist bara tveir. Rætt átti tann heimara hálva, og tann ytri hálvi var koyrdur í helvt millum Stólpa og Klá. Klákøsturin, ið var tann ovari, fór undir vegin, ið varð gjørdur her heimeftir. Fyrr var so bara ein gøta í millum køstin og Rætthúsini. Tað vóru køstar allastaðni - hvørt hús mundi hava sín køst. Úti á Tjørnini til dømis - har vóru bara køstar: Skipskøsturin, køsturin hjá Sofusi og eisini ein Klákøstur. Tey á Skipinum høvdu ein laðaðan rabarbugarð uttan fyri húsini, og í tí garðinum høvdu dreingirnir á Skipinum eisini pisu. Oman fyri Skipshúsini stóðu hoyggjhúsið í Heimaru Lon, handilin hjá Dánjali Klein ( Daniel Klein, f. 1882), sum seinni bleiv brúktur til dansistovu - og hjallurin hjá Debusi. Tann gamla dansistovan, sum tey kallaðu fyri bláu, tí hon var blá innan, stóð heiman fyri húsini hjá Klæmint Juul (Klement Juul Matras, f. 1907). Eg veit, at hon bleiv niðurtikin í 1937, tí at mamma plagdi at siga tað, at tað fyrsta hon sá úr vindeyganum, tá ið hon kom úr seingini - eftir at Elin, systir, var fødd - var, at Anton á Klá (Anton Hansen, f. 1901) tók ta gomlu dansistovuna niður. Húsið heiman fyri Heimaru Lon bygdi Hjalmar á Teigunum í 1933 til handil. Dea á Rætt (Andrea Kristiansen, f. 1931) var so lítil tá, at hon kallaði handilin "Jarmarsa Handil". Hjalmar handlaði har, til hann gavst at handla í seinnu hálvu av 1940unum, og eftir tað var húsið brúkt til dansistovu. Eg minnist, at Petrina í Heiðriksstovu (Petrina Debes, f. 1911) stóð í handlinum - og Petur Julius (Petur Julius Joensen, f. 1876). Hjalmar (Hjalmar Joensen, f. 1908) var sjálvsagt eisini har. - Uttan fyri Kláhjallin á Gjónni stóð Grótheyggjarhjallurin, og uppi uttan fyri Stólpahjallin stóð Gortruhjallurin. Tá ið teir gjørdu vegin niðan á Gjógv - umleið 1950 - máttu hjallarnir flytast. Grótheyggjarhjallurin bleiv fluttur oman um Grótheyggjarhúsini og stendur har framvegis. Gortruhjallurin bleiv fluttur oman í Tøðuna, men hann er burtur nú. Pápi bygdi okkum nýggjan hjall - Stólpahjallin - á ta gomlu hjalsgrundina um ta somu tíðina og gjørdi ein kjallara undir hjallinum. Tann gamli Stólpahjallurin hevði eisini kjallara, men hann var lægri og mest bara brúktur til torv. Klæmint Juul (Klement Juul Matras, f. 1907), pápabeiggi, og Hans á Skipinum áttu bát saman, og tað var "Báran". Í 1941 bygdu teir "Báruneystið" úti í Lágni. Tá ið tey á Skipinum fluttu til Havnar, keypti pápi partin hjá Hans í ´"Báruni" og í neystinum. Tað neystið, ið stendur har úti á Úttru eitur "Jomfrúneystið". Kristian á Rætt (Christian Christiansen, f. 1883) og Pól Jóhannes í Bíggjarlagnum (Poul Johannes Johannesen, f. 1888) áttu ein bát, ið æt "Jomfrúin", og hann stóð í tí neystinum. Seinni fingu teir sær ein annan bát, sum teir forlongdu til áttamannafar. Tann báturin æt "Føroyingurin", og tá longdu og umbygdu teir neystið, soleiðis sum tað sær út í dag. Seinni keypti Pól Sigurd neystið, og hann eigur tað nú.
Eg havi bara eina ferð verið á fjalli fyri mann, og tað var á Fløtum. Kristian Jacob í Nýggjustovu (Christian Jacob Joensen, f. 1887) kom til okkara at begynna, men tað var eingin heima hjá okkum. So sigur hann við meg: "Íðan, so fert tú bara sjálv!" Jú, eg fór, og hetta var ein stuttligur dagur, tí Hannelina (Johanna Louisa Debes, f. 1937) og Ebba í Bíggjarlagnum (Elsebeth Malena Niclasen, f. 1932) vóru eisini á fjalli tann dagin fyri mann fyri fyrstu ferð. Onkur tvætlaði við okkum, og vit flentu nógv saman okkaramillum. Nei, konufólk gingu ikki á fjall tá - barasta Súsanna í Jógvansstovu (Susanne Joensen, f. 1895), sum eg minnist. Tó so, Dea á Rætt, Maria í Fornanum og Oddvør (Oddvør Debes, f. 1939) vóru onkuntíð á fjalli Fyri oman Rætt, og eina ferð var Dea eisini í Sáttarenni fyri mann. Tað var í 1950unum. Tá í tíðini var alt býtt upp í mannfólka- og konufólkaarbeiði. Eg havi heldur ongantíð flett, men eg hevði dugað at flett. Vit vóru nógv úti í nátúrini, og eg havi verið á øllum fjøllunum her rundanum uttan á Middagsfjalli. Tað ætlaði eg mær altíð, men ongantíð bleiv tað til nakað. Hvørt ár - tann 5.juli - vóru vit á Varmakeldu heimi á Damm. Vit høvdu kongabomm við okkum, og so bukaðu vit tey sundur á einum steini oman fyri gróthúsið hjá Jóhannesi í Lon og koyrdu grúsið í eina fløsku við vatni, og so drukku vit. So løgdu vit fløskurnar upp á gróthúsið, gjørdu ring rundan um gróthúsið og kvóðu onkra vísu - ella onkran sang. Páskaegg vóru at fáa í handlunum, tá ið eg var barn. Tey vóru hvít og pyntað við onkrum liti - líktust vanligum eggjum og høvdu ein søtan smakk. Best dámdi okkum at rulla páskaegg eysturi í Kinnini, har sum minnisvarðin er nú. Tað er so nógv broytt millum gentur og dreingir - fyri var alt meira uppbýtt - hatta gera dreingir, og hatta gera gentur - nú er alt líka. Man gekk ikki bara og gjørdi seg vátan, tí tá var ikki so nógv at skifta við sum í dag. Bleiv eg vát um beinini, so læt eg meg bara úr sokkunum og bukaði teir í ein stein og so í teir aftur. Eg minnist eitt árið, ið Hanni (Daniel Johan Joensen, f. 1931) hjá Onnu Malenu (Anna Malena Debes, f. 1897) var her, tá helt hann fyri: "Her er nógv broytt! Nú vaðsa genturnar í ánni, og dreingirnir standa turrir uppi á landi!" Kanska hevur hatta havt okkurt við klædnadraktina at gera. Tað bar ikki so væl til at vaðsa í kjóla, og nú er lítil munur á klædnadraktunum hjá dreingjum og gentum. Vit gentur loftaðu og spældu nógv við dukkur. Eg minnist, at vit rotaðu seyðabein og brúktu kleyvarnar til dukkuskógvar. - Tað var ikki vanligt, at gentur høvdu pisu, men eg havi eina ferð havt pisu. Børnini vóru farin norð á Dal ein góðan dag um jóansøkuna at leita eftir pisum, og tá fann eg eina fitta kjóvapisu niðri á Flatinum. Dreingirnir hildu hana vera ov lítla, men eg tók hana, og teir fóru víðari - men hvat, nú eg eri einsamøll, leggur kjóvin á meg, so eg má rópa eftir hjálp, og so komu teir til. Eg fekk pisuna og bar hana heim og hevði hana eina tíð, men satt at siga, so gekk tað minni væl - hon doyði. - Bara eina ferð havi eg gingið grýla. Eg man hava verið lítil tá, tí mamma leiddi meg, og eg fór bara inn á Klá, Skipið, Nýggjustovu og til ommu á Bø, nei, tað tímdi eg ikki. Eg havi bara eina ferð verið í báti vestan fyri Gjónna. Ein góðan summardag fór Guttorm á Heygnum (Guttorm Klein, f. 1932) ein stimitúr við "Tjaldrinum" (6-mannafar) vestur til Búgvan, og fleiri ung fóru við - m.a. Dea, Hannelina og eg, men illa gekst. Dea fór at duffa við bátinum, og endin var tann, at hann mátti venda aftur við mær og Hannelinu. "Tjaldrið" fór so av stað aftur, og tú kanst ætla, hvussu kyrt tað var, tí tey fortaldu, tá ið tey komu aftur, at tey høvdu nortið við Búgvan. Eina ferð havi eg tó verið vesturi hjá Búgvanum, og tað var við einum motorbáti, ið æt "Immanuel". - Eingilskmenninar undir krígnum minnist eg væl, men eg minnist einki til, at teir góvu okkum sjokolátu, sum teir gjørdu aðrastaðni. Onkur eingilskmaður hevði lagt til merkis, at tað stóðu tvær kýr í kjallaranum á Rætt, og so komu teir inn á gólvið at keypa mjólk. Lena var blíð og bjóðaði teimum mjólk fyri einki, og glaðir vóru teir. Eingilskmennir búðu í skúlanum, og ein dagin, teir gomlu stóðu á Brúnni og sóu eingilskmenninar koma úr skúlanum við sleingitráðu og flugu, tá læt í einum: "Tað er vist, hasir avoyða ikki sílini!" Teir gomlu fingu annað at síggja, tí væl bar til við sleingitráðuni og fluguni.
Pápi var sjómaður og var burtur hvørt ár - uttan í 1933 - tá ið eg var fødd. Dánjal Rasmus (Daniel Rasmus Joensen, f. 1890) var eisini heima í 1933, tí kona hansara, Anna, doyði tað árið. Pápi plagdi at siga, at tað árið málaðu Dánjal Rasmus og hann takið á kirkjuni.
Frá vinstru: Elin, Pætur, Jacobina og Pól Sigurd
Tað er so mangt at minnast afturá frá barnaárunum, og ein hending stendur serliga klár í huga mínum. Eg var bara fimm ára gomul, tá ið hendingin fór fram. Hetta var í páskavikuni 1939. Sofus Debes, f. 1896, handilsmaður, keypti aluminiumskúlur fyri fimm oyru stykkið. Vit áttu nakrar kúlur liggjandi í hjallinum, sum pápi ella Jákup (Jacob Matras, f. 1929) beiggi, høvdu funnið í fjøruni. Abbi tók so hesar kúlurnar og skuldi lata Jákup, beiggja, fara at selja tær. Hann legði tá til merkis, at tað skvaggaði eitt sindur í einari av teimum. Hesa kúluna tók hann so inn í køkin - tók dekslið av komfýrinum og setti hana á eldin, so at hon skuldi torna. Mamma var farin við Elini, systur míni,Yvir á Bø at vitja ommu. Hon var í tuflunum hjá abba - og hon var farin um ánna - og tá ið hon kemur aftur, fer abbi at geva kúnni. Hann sigur so við mammu, at nú er kúlan so mikið heit, at tá ið tú tekur hana av eldinum, so mást tú hava okkurt tvørtur um hondina, so tú ikki brennir teg. Mamma tekur so borðlappan vátan tvørtur um kúluna, brennir seg og missir kúluna á gólvið. Abbi var ikki komin longri enn til spískamarsvindeygað - tá brast. Eg var inni á Klá, og har ristist so illa, at eg datt niður á bonkin. Tey tóku meg burturfrá, men eg sá mammu ganga uttanfyri. Hon var í ørviti, og tey vavdu eitt undirskjúrt runt um armin á henni. Abbi leiddi hana, og jarðarmóðirin, Sigga á Grótheyggi (Sigga Maria Knudsen, f. 1887), kom eisini til - tað minnist eg. Øll hondin hjá mammu brotnaði - allir fingrarnir - hon gjørdist blind í øðrum eyganum - sá ikki dagsljós við tí - fekk splintur í armin og síðuna og eitt í annan fótin og lá á sjúkrahúsinum í Klaksvík til út í juli mánað. Eitt petti av kúluni fór upp í gjøgnum loftið og stóð fast í hurðini uppi á loftinum, og allir rútarnir fóru í køkinum. Pápi var ikki heima, hann var til skips og visti einki. Hann forstóð seg ikki uppá, at hann einki bræv fekk - allir hinir fingu. Hinir vistu um hendingina, men søgdu tað ikki fyri pápa. Ikki minnist eg, hvørjum skipi, ið pápi var við, men teir komu so á Fuglafjørð og fóru so at ringja norður til Gjáar. Pápi var tann seinasti, ið fekk fatt, og tá kom Sofus Debes sjálvur til og fortaldi honum, hvussu skilið var. Pápi fór so beinleiðis úr Fuglafirði til Klaksvíkar at vitja mammu. Húsini vóru so mikið illa farin, at eg fór at vera í Nýggjustovu og Elin, systir, fór til ommu á Bø. Abbi var eftir í Stólpa, og Jákup, beiggi, svav eisini har, men hann fekk eta á Skipinum.
Hetta stóð at lesa í Dimmalætting 12. apríl 1939:
Ejendommelig Ulykke i Gjov
Ein aluminiumskúla og ein fótbóltur eru nærum líka stór
Skærtorsdag fandt en ung Mand i Gjov paa søen en Aluminiumskugle af dem, man bruger til Trawl. Der var sivet lidt Vand ind i den, og han bragte den derfor hjem og satte den paa Komfuret til Tørring. Den unge Mands Moder, Fru Matras, skulde senere tage den af Komfuret, men brændte sig af den, hvorved hun tabte den paa Gulvet. Der indtraf nu en Eksplosion, hvorved Fru Matras fik alvorlig Skade i det ene Øje samt i højre Haand og Arm. Luftpresset var saa voldsomt, at alle Køkkenruderne sprang. Den tilskadekomne maatte føres til Klaksvig Sygehus.
Fyrst ið eg minnist, høvdu vit kúgv saman við teimum á Skipinum - eina svarta, kolluta kúgv. Abbi gav kúnni, og tey mjólkaðu annanhvønn dag. Vit áttu eitt stykki úti á Nasa. Har fæst ikk skarpt hoyggj, og man tað vera saltið úr sjórámanum, ið ger tað. Abbi plagdi at goyma Nasahoyggið til at geva kúnni, tá ið hon hevði kálvað, tí so fór hon at tysta so illa og drekka meira vatn - og sostatt mjólka betur. Eg minnist so væl, at tað var fyri tað mesta Elspa ( Elsebeth, f. Matras 1899) fastir á Skipinum, ið mjólkaði, tí mamma hevði fingið so stóran skaða. Eisini hoyggjaðu vit saman, men seinni keypti Hans á Skipinum Álina frá teimum í Sámalsstovu. Álin var ógvuliga stór og gekk frá garðinum og oman í ánna heiman fyri Rættina. Símun (Simon Joensen, f. 1886) og Kristoffur í Sámalsstovu (Christoffer Joensen, f. 1904) høvdu fingið hesa álina aftur fyri arbeiði, ið teir høvdu gjørt í høgunum, og teir báðir veltu álina. Eisini keypti Hans ein gyllin í jørð úr Sámalsstovu, so tey fingu sær eina heila kúgv, sum stóð hjá Sofus Debusi. Jákup, bróðir, fekk í 1950unum eina skotaær frá skyldfólki okkara á Tvøroyri. Vit høvdu hana sum kenningarær fyri Oman Rætt. Tað var ein góð ær, og hon lemdi ofta tvey. Skotaslagið høvdu vit so leingi, sum kenning var fyri Oman Rætt.
Komediu havi eg eina ferð spælt, og tað millum jól og nýggjár 1955. Tann leikurin æt "Gift teg". Pengarnir, ið komu inn, fóru til at leggja elektricitet í kirkjuna. Hans, lærarin, var nokk forsprákarin til leikin. Hans (Hans Kristiansen, f. 1924) og Maria í Fornanum (Maria f. Sivertsen, 1936) vóru bóndahjúnini, og Petur Jacob hjá Lisabeth (Petur Jacob Sigvardsen, f. 1932) var sonur teirra. Eg var ein ung, fátækslig genta - dóttur Kristionnu hjá Juliusi (Kristianna f. Joensen, 1937). Tað var ikki væl dámt av bóndahjúnunum, at Petur Jacob - sonur teirra - og eg fóru at ganga saman. Annfinn (Annfinnur Jacobsen, f. 1932) var húskallur í bóndahúsunum, og hann dugdi framúr væl at spæla. Anna í Bíggjarlagnum (Anna, f. Niclasen, 1935) var ein gomul kona - haldi, at hon var gomul genta. Hetta var ein stuttligur leikur, og vit flentu so illa, meðan vit vandu, at vit vóru liðug at flenna, tá ið vit spældu. Nógv fólk komu til leikin, og eg minnist tað, at Dánjal Klein, f. 1883, var hvørt kvøld. Hann doyði annars 7. januar 1956. Annars komu fólk aðrastaðnis frá: Eiði, Funningi og 6 mans úr Skálafirði.
Tað er løgið at hugsa sær, at einki hegn var út eftir Gjónni, tá ið eg var barn. Menninir stóðu ella sótu í bakkanum har uppi, meðan børnini reikaðu aftur og fram. Ikki minnist eg nakað serligt til, at nógv varð tosað um tað, men eina ferð var Sedea hjá Svend (Sedea Joensen, f. 1944) farin heilt ytst útá úti á Úttru - hon var heilt lítil tá. Eg veit ikki, um tað var hetta, ið førdi til, at kommunan seinni fór at seta hegn upp á Gjónni. Tað er, ið hvussu er, tiltrongt!


text:
Fráboðan um kunningarfólk
Dan Klein --- 28.08.2017 - 08:15
Mentamálaráðið hevur verið fyri stórum atfinningum í fjølmiðlunum og hjá fleiri fakfeløgum fyri at bróta almenna setanarpolitikkin, tá ið eitt starvsfólk er sett tíðaravmarkað at styrkja og menna samskiftisøkið í ráðnum.
Mentamálaráðið hevur tikið atfinningarnar til sín og hevur gjørt av at endurskoða tíðaravmakaðu setanina, soleiðis at hon heldur seg innan fyri karmin, sum er ásettur í sáttmálanum. Starvið verður síðani lýst leyst til øll at søkja.
Mentamálaráðið harmast um óneyðuga rumblið, sum setanin av kunningarfólki hevur havt við sær.


text:
Hvítingur er mest á sjálvum landgrunninum. Hann gýtir eini 150.000 - 1.000.000 rognkorn. Fyrstu tíðina eru larvurnar nær botninum, men seinni fara tær longri upp í sjógvin.
Góð verja
Vanligt er at síggja hvítingsyngul undir hvalspýggjuni, gullbrandi. Millum eitur-træðrirnar á hvalspýggjuni er ynglið væl vart fyri fíggindum.
Átufrekur
Hvítingur er átufrekur og ránsfiskur. Hann hevur langan kjaft og fleiri tanngarðar við spískum tonnum, sum eru góðar at halda einum fiski, ið ger um seg.
Hann etur krabba dýr og fisk. Men so hvørt, sum hann veksur, etur hvítingur meiri og meiri fisk, eitt nú nebbasild, hvítingsbróður og sild, men eisini minni hvíting!
Hvítingur verður um 20 ára gamal.


text:
Landsstýriskvinnan hevur tilnevnt limirnar í Etiska Ráðnum
politikkur04-12-2017 - 15:33 - Jóanis Nielsen
Sirið Stenberg, landsstýriskvinna, hevur tilnevnt teir tilsamans níggju limirnar, sum fara at mynda Etiska ráðið komandi fýra árini. Hildur við Høgadalsá verður forkvinna í nýggja ráðnum, sum fer til verka um ársskiftið.
Tey tilnevndu eru:
Hildur við Høgadalsáer tilnevnd forkvinna. Hildur er útbúgvin sjúkrarøktarfrøðingur og hevur verið limur í Sjúkrarøktaretiska ráðnum, harumframt var hon eitt tíðarskeið forkvinna í ráðnum. Á yrkisleið síni hevur hon starvast víða innan heilsuverkið, harav meginpartin av tíðini á Sjúkrarøktarfrøðiskúlanum.
Tilnevnd av landsstýriskvinnuni í heilsumálum.
Steintóra Samuelsen, serlækni í gynækologi/obstretrik og starvast sum yvirlækni á Landssjúkrahúsinum.
Tilnevnd av landsstýriskvinnuni í heilsumálum.
Jógvan D. Hansen, útbúgvin Cand. Phil. og starvast sum lærari í heimsspeki.
Tilnevndur eftir tilmæli frá politisku flokkunum á Løgtingi.
Richard Schwartzson, útbúgvin farmaceut MSc (IT) og er KT leiðari á Tjaldurs Apoteki.
Tilnevndur eftir tilmæli frá politisku flokkunum á Løgtingi.
Sólbjørg Frederiksberg, útbúgvin fysioterapeutur og starvast á fysioterapideildini á Landssjúkrahúsinum.
Tilnevnd eftir tilmæli frá politisku flokkunum á Løgtingi.
Jákup H. Foldbo, útbúgvin Cand. Scient. Soc. og starvast sum trivnaðarleiðari í Runavíkar kommunu.
Tilnevndur eftir tilmæli frá Kommunufelagnum.
Leif Olsen, útbúgvin sosialráðgevi og starvast sum ráðgevi í Almannaverkinum.
Tilnevndur eftir tilmæli frá landsstýriskvinnuni í almannamálum.
Debes H. Christiansen, útbúgvin lívfrøðingur og starvast sum deildarleiðari á Heilsufrøðiligu Starvsstovuni.
Tilnevndur eftir tilmæli frá landsstýrismanninum í uttanríkis- og vinnumálum.
Marjun Bæk,fyrrverandi sóknarprestur og hevur eisini í fleiri ár virkað sum sjómansprestur.
Tilnevnd eftir tilmæli frá landsstýriskvinnuni í mentamálum.


text:
Um Filmsfelagið var ein veddingarfyritøka, so hevði felagið satsa allar pengar uppá russiska filmin Loveless hjá fremsta leikstjóranum har í landinum, Andrey Zvyagintsev. Russisku heitini eru HeлюбoBb og Nelyubov. Í øðrum lagi hevði Filmsfelagið satsað uppá svenska filmin The Square og í triða lagið uppá suðurafrikanska filmin The Wound.
Tá Oscarhandanin verður seint sunnukvøldið 4. mars í ár, hava allir tríggir filmarnir verið vístir her heima. The Wound á Faroe Islands Minority Film Festival í Perluni í Havn í september í fjør, The Square í Filmsfelagnum í Havnar Bio hin 29. november í fjør og Loveless á sama stað hin 17. januar í ár.
Omanfyri og niðanfyri eru fimm plakatir fyri sama film, Loveless úr Russlandi.
Filmurin er í uppskoti at vinna Golden Globe Award sunnudagin 7. januar og er enn millum teir níggju, sum eru í uppskoti at verða besti útlendski filmur á 90. Oscar-hátíðarhaldinum, ið verður sunnukvøldið 4. mars, ein hálvan tíma fyrr enn í fjør.
Týsdagin 23. januar verður kunngjørt, hvørjir fimm eru eftir í hesi kapping, sum 92 lond hava sent filmar inn til, seks teirra fyri fyrstu ferð. Filmsfelagið vísur Loveless mikukvøldið 17. januar kl 20. Tá fer Alina Jespersen at innleiða sýningina. Hon er úr Voronezj í Russlandi og er gift til Havnar.


text:
í kvøld 5. mars kl. 20.00 hevur Føroya Symfoniorkestur várkonsert í Løkshøll í Runavík.
Solistur: Alexandre Pirojenko
Kostnaður 150,00 DKK. Atgongumerkið fáast í Kunningarstovuni í Runavík og á www.nlh.fo
05.03.2010
Føroya Symfoniorkestur í Løkshøll
í kvøld 5. mars kl. 20.00 hevur Føroya Symfoniorkestur várkonsert í Løkshøll í Runavík.
- Fólk í Funningsfirði fáa nú Bønhús
- Kortlegging við dronum
- Viðv. næmingagjaldi
- Bygdadagur í Rituvík 26. mai 2018
- Marmennilin
- Ruddingardagur leygardagin 12. mai
- Garðar í seyðahøgum standi
- Kunngerð um serstaka byggisamtykt fyri bygging av nýggjari kirkju á Glyvrum
- Ruddingardagar í Runavíkar kommunu
- Ársroknskapurin fyri 2017 góðkendur
- Innsavningin hjá IRF forskotin hesa vikuna
- Tjarnarvegur í Runavík stongdur vegna vegarbeiði
- Flaggdagsrøðan í Runavík 2018
- Flaggdagshaldið sent beinleiðis á R7
- Løgmaður heldur røðu á flaggdagshaldinum í Runavík
- Ragnar verður rakstrarleiðari
- Listaverkætlan í Elduvík
- Undirstøða
- Flaggdagshald – umframt ódnartøk og steypadyst
- Áheitan frá IRF um at øll húsarhald fáa sær ruskstativ


text:
Sjófuglar eru fuglar, sum finna meginpartin av teirra føði í sjónum og teir eru tí ein partur av havvistskipanunum. Tað er lætt at meta um støðuna hjá sjófugli í mun til onnur djór í havinum, og tí verður støðan hjá sjófugli ofta nýtt sum ein ábending um, hvussu tað stendur til í havumhvørvinum. Teir flestu sjófuglarnir liva mestu tíðina á sjónum og koma bert upp á land í bútíðini, tá ið teir verpa og ala pisurnar. Bert 3% av øllum fuglasløgum eru sjófuglar, og teir eru lagaðir til hetta lívið á ymsan hátt. Í Føroyum eiga 21 sløg av sjófugli (Talva 1), og mett verður, at samlaða talið av pørum er slakar tvær milliónir. Tá ungfuglurin er taldur við, er samlaða talið um 6 milliónir fuglar.
Talva 1. Talið á sjófugli í Føroyum
Sjófuglurin í vistskipanini
Sjófuglurin livir av fiski, smáum krabbadýrum og høgguslokki. Nebbasildin er tann týdningarmesta føðin, men hvítingsbróðir er eisini av stórum týdningi saman við brislingi, sild, seiði og makreli. Grundarlagið undir hesi føðini er gróðurin av plantuæti, sum er føði hjá djóraæti, sum aftur er føði hjá fiski, sum so er føði hjá fugli (Mynd 1).
Hvør fuglur etur umleið 20-40% av síni egnu vekt um dagin, so til samans eta teir eini 300.000 tons um árið. Ein stórur partur verður tikin á føroyska landgrunninum. Teir týdningarmestu stovnarnir eru havhestur, lundi, lomvigi og rita, sum til samans eta 95% av allari føðini, sum sjófuglurin etur.
Veiðuhættir hjá sjófugli
Tað er sera ymiskt, hvussu sjófuglar finna sær føðina, og hvussu teir eru lagaðir til lívið á sjónum (Mynd 2). Summir, t.d. terna, rita, havhestur og drunnhvíti, kunnu ikki kava og mugu so taka til takka við tí, sum er at finna í vatnskorpuni og beint undir vatnskorpuni. Teir, sum kunnu kava, hava munandi betri møguleika, men eisini her er stórur munur. Skrápur og súla kunnu t.d. stoyta seg nakrar metrar niður í sjógvin, meðan lundi, álka og lomvigi kunnu kava heilt niður á 50 til 180 metra dýpi. Æða, teisti og skarvur halda seg mest inni við land, har tey kunnu kava niður á botn. Kjógvi letur harafturímóti aðrar fuglar, t.d. ritu og lunda, finna sær føðina og tekur hana síðani frá teimum í luftini. Skúgvur tekur eisini føðina frá t.d. súlum, og harafturat tekur hann bæði egg, pisur og vaksnan fugl, t.d. ritu og lunda.
Ymiskt er eisini hvussu langt fuglarnir kunnu fara eftir føði til pisurnar. Teir flestu finna føðina innan fyri nakrar fáar km frá búplássinum, men um ov lítið er at fáa har, so fara teir longur. Nógvir sjófuglar goyma føðina til ungarnar í maganum og spýggja hana so upp aftur, so ungarnir kunnu eta hana úr nevinum ella hálsinum á foreldrunum. Súla kann tí flúgva fleiri hundrað km eftir føði og havhestur, skrápur og drunnhvíti kann eisini flúgva sera víða eftir føði til ungarnar, tí teir goyma føðina sum lýsi í maganum. Aðrir bera føðina í nevinum, t.d.lomvigi, lundi og terna, so tað er avmarkað, hvussu langt teir kunnu fara.
Mynd 1. Dømi um vistskipan á føroyska landgrunninum.
Mynd 2. Ymiskir veiðuhættir hjá sjófugli við Føroyar.


text:
Átak móti hælaravørum
Pressemeddelelse • Jan 20, 2017 12:07 GMT
Í gjár byrjaði eitt stórt átak um hælarí í Danmark. Yvirskriftin á átakinum er: ”UNDGÅ AT KØBE STJÅLNE VARER PÅ NETTET.”Endamálið við átakinum er, at borgarar skulu verða meira tilvitaðir um, at innbrot í privatum heimum og hælarí hanga neyvt saman.
Nógvir danskarar og eisini føroyingar keypa hælaravørur uttan at vita av tí. Endamálið við átakinum er sostatt at hjálpa borgarunum, soleiðis at tey ikki keypa stolnar vørur, tá tey ætla at keypa brúktar vørur á netinum – og harvið eisini gera tað trupult hjá tjóvunum at selja slíkar vørur.
Ein sentralur partur av átakinum eru tvær lættar tilráðingar, ið minka um vandan fyri at keypa stolnar vørur.
Fyrra tilráðingin er at nýta MobilePay, tá ið brúktar vørur skulu keypast.
Seinna tilráðingin er, at hyggja eftir NEM ID hjá seljaranum.
Í báðum førum ber beinleiðis til at finna útav, hvør seljarin er.
Her í Føroyum hava vit ikki kunnleika til, at hetta er ein stórur trupulleiki, men vit vita, at nógvir føroyingar keypa vørur á netinum í Danmark og tí meta vit tað vera neyðugt at kunna um hetta átakið.
Mariann Reinert
SSP Samskipari
Politiet på Færøerne opretholder tryghed, sikkerhed, fred og orden, ved
- at forebygge, standse, efterforske og forfølge strafbare forhold
- at samarbejde - samt yde bistand og service til andre - indenfor politiets, anklagemyndighedens og sysselmændenes områder.


text:
27.9.13
Madklubben - Tony's
Sunnvá hevði føðingardag týsdagin! 21 ár! Og hetta mátti hátíðarhaldast á besta hátt. Vit brúktu dagin á Louisiana; hugdu at list, nýttu góða veðrið og hugnaðu okkum. Um kvøldið fóru vit á Tony's, ið er ein av matstovunum ið hoyrir til Madklubben, har myndirnar omanfyri eisini eru frá. Vit leskaðu okkum góman við leskiligum mati, serliga dessertin var lekkur (pavlova, ið er marengs við rákrem og berum) og prátaðu og flentu nógv. Ein av teimum bestu døgunum í longri tíð.
26.9.13
Awesome hósdagur!
Hósdagur! Bara fríggjadagur eftir í hesi arbeiðsvikuni. Vikuskifti er kærkomið, men verður kortini brúkt til speciale-skriving í 5. gervi og eitt sindur av vikuskiftis-hugna. Møguliga konsert á Norðurbryggjuni fríggjakvøldið tá Lover Lover og Sísý Ey spæla. Lagið Ain't Got Nobody hjá Sísý Ey hevur ofta verið at hoyrt heima hjá okkum
Trýst á Read more knøttin fyri at síggja fleiri myndir
22.9.13
Gourmet pizza frá Gorm's
Aftaná eina langa arbeiðsviku var vikuskiftið kærkomið. Fríggjakvøldið ótu vit báðar á Gorm's í Torvehallerne. Eg havi hoyrt og lisið nógv um pitsurnar hjá teimum, og Gorm's hevur enntá vunnið heitið sum Byens Bedste Takeaway, og hetta skilji eg væl; pitsurnar smakkaðu fantastiskt.
19.9.13
Nýtt!
Vauv! Langt síðani! Nú er gerandisdagurin byrjaður aftur við øllum stríðinum. Hevði heilt gloymt, hvussu tað kendist eftir eina fantastiska summarferiu í Føroyum (sum gekk nógv ov skjótt!!!). Sjálvt um triðja vikan er við at vera farin aftur um bak, so kennst alt enn eitt sindur nýtt... Nýggj lestrarhálva, nýggjar lærarar, nýggjar bøkur! Tá er gott at kunna leita sær aftur og hyggja at myndum frá í summar. Fyrsti dagur í Føroyum! // Listaskálin // Gott veður á G! // Flottir menn á Ólavsøku
Labels: Sunnvá
18.9.13
33 1/3 - Kaku-yvirflóð
Leygardag seinnapart gekk tað upp fyri mær, at sjeikurin fylti 33 1/3! Talið vísur til hvussu nógvir snúningar um minuttin ein pláta snúrar við. Oftast ber til at velja millum 33 1/3 og 45 RPM (revolutions per minute).
Hann er ómetiliga plátu-eldhugaður, og tí mátti dagurin hátíðarhaldast. Vit ringdu til vinfólk og bjóðaðu teimum heim til okkum til plátur, bjór og køku.
Hetta var eitt heldur stutt skotbrá, men eg kanaliseraði mína innaru hausfrau og gjørdi tvær lagkøkur og eina skuffukaku. Skuffukakan er ein banankaka, ið eg havi bakað nakrar ferðir. Seinast eg bakaði kakuna, át 8 ára gamla gummu-dóttur mín 5(!) stykki av henni, so eg haldi hon er á heilt góðari leið, og hon er ótrúliga løtt at gera.
Banankaka:
Tilfar: 2 egg, 200 g. sukur, 2 bananir, 200 g. hveitimjøl, 1 tsk. natron, 1 tsk. vaniljuskukur, Eitt dism av salti, 1 dl. olja, 1/2 dl. mjólk
Glaring: 150 g. florsukur, 1 súpisk. kakao, kókandi vatn
Arbeiðsháttur: Píska eggini og sukrið til tjúkt skúm. Mosa bananirnar og røra tær í eggjaskúmið. Sálda hveitimjøl, natron, vaniljusukur og salt í eggjaskúmið. Stoyt olju og mjólk í deiggið. Koyr deiggið í eitt fat (uml. 24x30 cm). Hita ovnin til 175 C og baka í 35-40 min.
Rør tilfarið til glaringina saman og smyr á kakuna tá hon er kólnað.
Lagkøkunar eru so einfaldar, at tað næstan er skomm, men stutt ber til at siga, at tann fyrra er ein chocolate-chip cookies lagkaka (tilfar: rómi, botnar, 1 pk. chocolate-chip cookies, 1 banan) og seinna er jarberja-lagkaka (tilfar: rómi, botnar, 1 bræv kakukrem, banan, og jarber)
Vit høvdu eitt hugnaligt kvøld, og kakurnar vóru næstan uppi - bert ein lítil rest til seinnadag, og tá smakka tær minst líka væl
Hann er ómetiliga plátu-eldhugaður, og tí mátti dagurin hátíðarhaldast. Vit ringdu til vinfólk og bjóðaðu teimum heim til okkum til plátur, bjór og køku.
Hetta var eitt heldur stutt skotbrá, men eg kanaliseraði mína innaru hausfrau og gjørdi tvær lagkøkur og eina skuffukaku. Skuffukakan er ein banankaka, ið eg havi bakað nakrar ferðir. Seinast eg bakaði kakuna, át 8 ára gamla gummu-dóttur mín 5(!) stykki av henni, so eg haldi hon er á heilt góðari leið, og hon er ótrúliga løtt at gera.
Banankaka:
Tilfar: 2 egg, 200 g. sukur, 2 bananir, 200 g. hveitimjøl, 1 tsk. natron, 1 tsk. vaniljuskukur, Eitt dism av salti, 1 dl. olja, 1/2 dl. mjólk
Glaring: 150 g. florsukur, 1 súpisk. kakao, kókandi vatn
Arbeiðsháttur: Píska eggini og sukrið til tjúkt skúm. Mosa bananirnar og røra tær í eggjaskúmið. Sálda hveitimjøl, natron, vaniljusukur og salt í eggjaskúmið. Stoyt olju og mjólk í deiggið. Koyr deiggið í eitt fat (uml. 24x30 cm). Hita ovnin til 175 C og baka í 35-40 min.
Rør tilfarið til glaringina saman og smyr á kakuna tá hon er kólnað.
Lagkøkunar eru so einfaldar, at tað næstan er skomm, men stutt ber til at siga, at tann fyrra er ein chocolate-chip cookies lagkaka (tilfar: rómi, botnar, 1 pk. chocolate-chip cookies, 1 banan) og seinna er jarberja-lagkaka (tilfar: rómi, botnar, 1 bræv kakukrem, banan, og jarber)
Vit høvdu eitt hugnaligt kvøld, og kakurnar vóru næstan uppi - bert ein lítil rest til seinnadag, og tá smakka tær minst líka væl
Keðiligt?
7.9.13
New in
- Body wash frá & Other Stories - við pumpu! Tað er ikki at forsmáa.
- Treatment 1 frá Purely Professional - havi hoyrt ómetaliga gott um hetta produktið, ið er uttan silikon, parabenur, lit og parfumu, men fylt við kokus-olju og øðrum góðum til hárið. Spennandi at vita um hetta fer at hjálpa uppá turru lokkarnar.
- Dry shampoo frá Klorane - Sunnvá keypti hetta at hava við á Roskilde Festival í ár. Eg lándi "eitt hárvask" frá henni og má viðurkenna, at higartil er Klorane besta turr-sjampo, ið eg havi roynt.
- Mary-Lou Manizer frá The Balm - Eg datt við høvdinum fyrst í bloggara-felluna tá eg sá the Mary-Lou Manizer frá The Balm - eg keypti hann uttan at hugsa tvær ferðir. Bloggarin Essie brúkar hann javnan, og eg havi leitað eftir einum góðum highlightara. Gleði meg at royna hann fyri fyrstu ferð í kvøld. Eg eigi Soft and Gentle frá Mac, men eri ikki so glað fyri hann, tí har er glimmur í. Les ummælið hjá Essie-button av highlightaranum her
5.9.13
Awesome hósdagur!
Í kvøld burdu tit byrja vikuskiftið við at fara á konsert á Loppen við Knút og Ring Them Bells! Vit fara, og vit gleða okkum.
2.9.13
Til íbúðina
String hyllin, Otto viftan og blað-haldarin er ein samanseting av hesum báðum tilfarunum, og eg kundi serliga hugsað mær String hyllina at hava hangandi í gongini.
Retro-feelið er aftur at síggja í Arkitekta lampuni og grýtuni - ella rættari sagt: tað er retro. Eg minnist grønu arkitekta lampuna á gamla kontórinum hjá mammu. Og slíka grýtu havi eg ofta kókað pasta í. Eg kundi ikki annað enn at smílast tá eg las um grýtuna og smiðgevan tá eg hevði fakið Design og hverdagskultur - sniðgevin er Jens Quistgaard, ár 1956. Hettar er danskt design sum riggar og hevur hildið í fleiri ártíggju
Til ber at síggja hvar tey ymisku tingini eru frá við at fylgja hesi leinkjuni
Til ber at síggja hvar tey ymisku tingini eru frá við at fylgja hesi leinkjuni
1.9.13
Um okkum // fakta
Blogg-summarfrítíðin hjá okkum er av, og vit byrja aftur við einum braki!1. Fólk taka javnan feil av okkum báðum, og vit eru fleiri ferðir spurdar um vit eru tvíburðar. Tað eru vit tó ikki, Solveig er 4 1/2 ár eldri enn Sunnvá
Her fáa tit eina fantabuløsa mynd av okkum á Roskilde Festival í ár, og 8 fakta um okkum báðar:
Her fáa tit eina fantabuløsa mynd av okkum á Roskilde Festival í ár, og 8 fakta um okkum báðar:
2. Solveig elskar at loysa krossorð
3. Sunnvá eigur nógvar jakkar, men hevur ikki funnið tann perfekta vetrarjakkan (enn)
4. Vit búgva báðar á Amager og hittast (næstan) hvønn dag og eta saman (í skrivandi stund er Sunnvá faktiskt á veg yvir til Solveig!)
5. Solveig lesur religiónssøgu á KUA
6. Sunnvá lesur medisin á Panum
7. Seinasti filmurin vit hugdu at saman var Love & Other Drugs
8. Hvørgan av okkum dámar kaffi - og Sunnvá drekkur bara te tá hon er køld
Tað er gott at vera aftur! Takk fyri at tit lesa við
Subscribe to: Posts (Atom)


text:
Tummas við Garð í Gásadali var ríkur maður, men mestur alt góðsið, ið hann átti, hevði hann fingið við konu sínari. Ikki hevði hann meira enn eina arbeiðskonu. Ógvuliga snarsintur maður var hann, sterkur sum trøllið og slerdi einsamallur allan bøin. Ein dag í hoyna, sum hann var at gera sátur upp - óførar vóru tær til støddar: seks vanligar sátur fóru í eina hjá honum - møddist arbeiðskonan at standa og kasta hoyggj upp til hansara; tí høgt var at blaka. Hann rópar niður av sátuni til hennara og biður hana kasta dúgliga: annars skal hann koma eftir henni. Hon sigur, at hon er ikki ment; tá springur hann niðurav og ætlar at gera henni mein; men hon loypur so kvik undan og út í Sóljumýri upp undir beltið. “Ólukkudýrið! nú slapp tú; tað var runan, ið frelsti teg.” So kólnaði hann aftur, og síðan gjørdu bæði sátuna lidna.
Sum ofta er: tann ið langt situr burturi, er ikki altíð vísur í ársins tíð, so tað hendi seg eitt árið um jóltíð, at Tummas visti ikki so gjølla, nær jólini vóru. Hann var nú ræddur um, at hann kom ikki at halda jólini røtt, og sendi tí húskallin - einans húskall hevði hann - til Bíggjar til at fáa at vita, nær jólini vóru. Húskallurin kemur til Bíggjar, í tí at fólk koma úr kirkju - tá er tað annar jóladagur. Bíggjarmenn fara at halda teiti og vilja ikki lova húskallinum avstað. Rætt sum dansurin gongur best um kvøldið, og eitt kvæði verður kvøðið, sum hevur til stev: “Gevið oss frið og góðar náðir!” - húskallurin kvøður við og er so kátur - nú stendur hin gamli, Tummas, í durunum við einum homlubandi í hondini; hann er komin eftir húskallinum. “Tú skalt fáa frið og fanans náðir,” rópar Tummas til hansara og loypur so á hann til at buka hann við homlubandinum. Síðan fóru báðir teirra veg heim aftur til Gásadals.
Tummas var ógvuliga væl kendur við eina huldukonu, sum var von at ganga til hansara um næturnar. Eina nátt, sum hon liggur fremri í songini hjá honum og ektakonan ovari, tekur henda kristna fram og følir eina kalda hond. Hon hvøkkur við og spyr mann sín, hvat ið hetta er; men hann dylur fyri huldukonuni og sigur, at hann hevur havt hondina oman fyri høvdið á sær, og hon er stirðnað. Síðan fórst hon ikki meira um hetta.
Tummas átti eina dóttur við hesari huldukonu. Tá ið hon skuldi eiga barn, fór huldumaðurin til konu Tummasar og bað hana vera jarðarmóðir hjá konu sínari. “Hon fær ikki livandi barn, uttan hon fær kristna jarðarmóður,” sigur hann. Nei, sigur hin kristna konan: hon hevur eitt lítið smábarn sjálv og nær ikki burt. Men huldumaðurin lovar, at einki skal koma at barninum, um hon fer frá tí, og endin er, at hon fer við honum. Tá ið tey eru komin á útgáttina, bindur hann klút fyri eyguni á henni og leiðir hana so allan vegin. Hon heldur seg hava gingið miðalstutt, so loysir hann klútin frá, og nú stendur hon á gólvinum hjá huldukonuni. Síðan fer huldumaðurin út. Tá ið huldukonan hevur átt barnið, fara tær báðar at tosa saman, og huldukonan spyr hina kristnu, um tey hava góða neytaeydnu hjá henni. Nei, sigur hin kristna: teirra neytaeydna er ring. Tá sigur huldukonan við hana, at hetta hevur maður sín gjørt í hevnd, og tá ið hon er komin heim aftur, skal hon biðja mann sín flyta annan kúbásin burt, tí tá ið kúgvin mígur, kemur tað niður á borðið hjá teimum, huldufólkunum. Tá ið konan kemur heim aftur til sín sjálvs, liggur barnið og svevur - huldumaðurin hevur verið og fjálgað um tað.
Eitt árið um heystið, tá ið hoyggj varð borið í Gásadali, kemur kona Tummasar út við fløskuni til at skeinkja arbeiðsfólkunum og sigur við mann sín: “Á, Tummas mín! Hevði nú tín soppur verið so frægur sum mín, tá hevði tað verið ein fittur stumpur”, (hon stakk honum skørð, tí Tummas hevði fingið alla ognina við henni). Tá dró ylur at Tummasi; hann sló hana á hondina við heldini og gjørdi hana lamna. “Frægari stump man eg eiga enn hatta,” hvesti hann í. Tá fyrsta fekk hon fjølmæli á, at tað var ikki alt, sum tað skuldi vera, og at Tummas duldi nakað fyri henni.
So ganga árini; dóttirin, ið Tummas eigur við huldukonuni, veksur til, og komið er til tað, at hon skal giftast við einum huldudreingi í Stapa. Stapi er ein snøggur hamari í Víkum (á norðursíðuni á Vágoynni, eystan fyri Gásadal); har hevur altíð verið íbygt. Huldudóttirin kemur nú og býður pápanum í brúdleyp sítt; hann skal fáa at síggja alt, sigur hon: men eingin skal fáa at síggja hann. Hin ásetta dagin fer hann av stað og sigur fyri konuni, at hann fer burtur í haga; men hon undrast á, tí hann er so nógv betur klæddur enn vanligt. Tá ið hann kom yvir á Skarð, har sum tey síggja oman á Víkar, sá hann hálvt hundrað skip liggja fyri Hjallanum undir Stapa. Dóttirin kom ímóti honum og leiddi hann inn; tá var fult fyri innan. Hann skuldi ikki vera uppií, segði hon: bara síggja; einki skuldi hann hvørki eta ella drekka uttan tað, sum hon gav honum sjálv. Einki av tí, á borðinum stóð, føt og borðiskar, var ringari enn silvur. Tá ið liðugt var at eta, fór alt huldufólkið at dansa; beint upp og niður, rætt sum tey stoyttu ljós, so var dansur teirra at síggja. Í átta dagar stóð brúdleypið. Níggjunda dagin fór alt av stað - tá var skrambul í Stapa. Tá ið Tummas kom á fjøllini á Umfaragjógv, sá hann øll hálvt hundrað skipini fara undir segl. Ikki kom hann sama vegin heimaftur, sum hann fór, men gjøgnum Mannaskarð, har sum tey ganga til Sørvágs. Heimafturkomin segði hann fyri konuni, at hann hevði verið niðan fyri Skørð í Sandavági. Nei, segði hon: aðra ferðina mundi hann hava gjørt. Síðan upplýsti hann alt fyri henni, at hann hevði verið í Stapa og drukkið brúdleyp hjá dóttrini, ið hann átti við huldukonuni.
Eftir hetta er einki meir at siga um tey uttan tað, at Tummas fór einaferð aftur til huldudóttrina til at vitja, og tá læt hon mann sín fáa at síggja pápan.
***
Sakaris, sonarsonur Tummas Pæturssonar, var burtur í haga ein sunnudag til at hyggja eftir torvi og hitti tvær torvreisur niðurdotnar í Sógili. Sum hann setti upp eina reisu, visti hann ikki av, fyrr enn ein huldugenta stóð hjá honum. “Betur helt eg mín sabbat í gjár, enn tú heldur tín sunnudag í dag”, segði hon, “og tó eru vit nær í skyldskapi”, legði hon afturat. Av Tummasi Pæturssyni vóru tey skyld. “Tað var tað smellið, ið var,” segði Sakaris, tá ið hann kom heim aftur: “Hevði hon verið kristin, so hevði hon verið eiggilig.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Agnar Frederiksen
17.05.2018 - 12:55
Ítróttur > Ítróttur > Fótbóltur
Hann skuldi spælast 2.páskadag, men av tí at tað var ov nógvur kavi á vøllinum við Djúpumýru, so var neyðugt at útseta dystin.
Fyrst skuldi dysturin spælast nakrar dagar seinni, men dysturin varð aftur útsettur. EBS/Skála hevur síðani sent eitt skriv til FSF, har ført verur fram, at KÍ ikki vildi spæla á nýggju dagfestini, ið var í somu viku sum upprunaliga dagfestin.
Í EBS/Skála verður mett, at grundgevingin hja KÍ um at flyta dystin aftur tí at vøllurin var upptikin á nýggju ásetingini, ikki heldur. Róð hevur verið framundir, at KÍ vildi bíða at spæla dystin, til nakrir leikarar vóru tøkir. Her er helst talan um lyklaleikarnar Mariu K.Thomsen og Eyðvør Klakstein, ið fyri stuttum er komin úr Spania.
Men nú er dystardagurin so her, og lagt er upp ein spennandi dyst. EBS/Skála hevur fult stigatal fyri seks dystir, og KÍ er trý stig aftanfyri. Um KÍ skuldi vunnið dystin, so eru liðini jøvn í stigum saman við HB, ið hevur 18 stig fyri sjey dystir.
Í fjør tók EBS/Skála FM-heiti frá KÍ, og hetta er fyrstu ferð, at liðini hittast síðani "FM-finaluna" á Eiði í oktober í fjør.
Dysturin við Djúpumýru byrjar klokkan 18.00 í kvøld.
Soleiðis sá vøllurin út við Djúpumýru 2.páskadag, tá dysturin upprunaliga skuldi spælast.


text:
§1 Sáttmálaøki
Stk. 1. Hesin sáttmáli fevnir um skip, sum eru útgjørd og góðkend til at halda vakt yvir einum og hvørjum, sum hevur við fólk at gera og “Multi purpose standby, supply- og ankarhandling vessels”
Stk. 2. Høvuðssáttmálin millum RFF og FSN er galdandi fyri hesi skip í tann mun niðanfyri nevndu viðurskifti ikki víkja frá høvuðssáttmálanum. Undantiki er tó §7 í høvuðs-sáttmálanum sum ikki er galdandi
§2 Hýrur
Stk. 1. Mánaðarliga hýran verður ásett við útgangsstøði í høvuðssáttmálanum fyri tann lønarflokk, sum er galdandi fyri tað ávísa skipið eftir stødd í Bt/kw.
Stk. 2. Fasta mánaðarhýran er fyri 12 tímar um samdøgrið.
Stk. 3. Lønin er ástett í fylgisskjali til henda sáttmála og er at meta sum partur av hesum sáttmála.
Viðbót fyri ásetingina í § 5, stk. 1 í hesum sersáttmála fyri frálandavinnu (Multi purpose sandby, supply- og ankarhandler vessels) er íroknað lønirnar í hesi lønartalvu. Hetta merkir, at verður ásetingin broytt, verður lønartalvan broytt samsvarandi.
§3 Yvirtíð
Um farið verður út um 84 tímar um vikuna, verður goldin yvirtíð sambært reglunum í §10 í høvuðssáttmálanum.
§4 Frítíð og útmynstring
Stk. 1. Arbeitt verður eftir einari 1: 1 skipan. Ferðing er íroknað frítíð, tó í mesta lagi 3 dagar fyri hvørt skeið á 6 vikur. Íroknað hesum frídøgum er frítíð sambært løgtingslóg um frítíð við løn nr. 30 frá 7. apríl 1986 við seinni broytingum.
Stk. 2. Útmynstringin er í mesta lagi 6 vikur umborð, og 3 dagar til ferðing samanlagt báðar vegir. Um siglt verður uttanfyri Norðurevropa er útmynstringin tó í mesta lagi 8 vikur umborð, og 3 dagar til ferðing samanlagt báðar vegir.
Stk. 3. Um farið verður út um ávikavist 6 og 8 vikur umborð verður goldi ½ frídagur eyka fyri hvønn dag út yvir. Um farið verður 14 dagar út um ávíkavist 6 og 8 vikur, verður goldið 1 frídagur eyka fyri hvønn dag út yvir teir 14. Hetta er tó ikki galdandi um skiparin ella stýrimaðurin ynskja at vera longur umborð.
§5 Arbeiðssteðgur
Stk. 1. Skipari og stýrimenn, ið mynstrað undir hesum sersáttmála frásiga sær rættin til at fara í arbeiðssteðg í eitt 4 ára skeið, roknað frá 1. mars 2016
Stk. 2. Hýruhækkingar í høvuðssáttmálanum eru eisini galdandi fyri henda sersáttmála við somu gildiskomu.
Stk. 3. Sjálvt um sáttmálin er uppsagdur, og tíðarfreistin fyri endurnýggjan er úti, skulu partarnir yvirhalda gamla sáttmálan til ein nýggjur er góðkendur ella arbeiðssteðgur er settur í verk eftir reglunum niðanfyri.
Stk. 4. Partarnir viðurkenna rættin hjá hvørjum øðrum til at lýsa og seta í verk arbeiðssteðg eftir hesum reglum.
Stk. 5. Arbeiðssteðgur kann bert setast í verk um so er, at hann er rættstundis fráboðaður mótpartinum.
Stk. 6. Um tað er ætlanin at seta arbeiðssteðg í verk, skal tað kunngerast hinum partinum við serligum innskrivaðum brævi í minsta lagi 1 mánaða frammanundan, at arbeiðssteðgurin er ætlaður at verða settur í verk.
Stk. 7. Sum arbeiðssteðgur er her at rokna verkfall, verkbann, ella onnur niðurlegging av arbeiðinum. Tað er ikki loyvt at seta í verk arbeiðs¬steðg, meðan sáttmálin er í gildi.
§6 Bjarging
Um reiðaríið við sáttmála hevur frásagt sær rætt til bjargingarløn, hava skipari og stýrimenn ikki rætt til bjargingarløn.
§7 Gildi
Stk. 1. Hesin sáttmálin kemur í gildi tann 1. mars 2017, og kann sigast upp frá báðum pørtum við 3 mánaða varningi, fyrstu ferð til 1. mars 2019.
Tórshavn, 13. mars 2017


text:
Nú fríggjadagin verður ársins Vísindavøka. Tá er ein røð av tiltøkum, framsýningum og framløgum í Reinsarínum, Perluni og á Perlutorginum í Tórsgøtu í Havn. Tað er frá kl. 8.00 til 18.00.
Tiltakið er fyri almenning, eisini skúlanæmingar, serliga fyri miðdeild, hádeild og miðnám. Við hesum vilja vit bjóða flokkum við lærarum at koma at vitja hesi tiltøkini, sum hava til endamáls at kunna um aktuella gransking í Føroyum.
Skráin og lýsing av tiltøkum sæst á heimasíðu okkara:
www.gransking.fo/fo/tilfeingi/tidindi/vaelkomin-a-visindavoku/
Eitt nýtt tiltak fyri skúlaflokkar hevur verið í ár. Tað er kappingin Ársins Vitanarfróðu, har skúlaflokkar kappast um heiðurin at kalla seg Ársins Vitanarfróðu og um góðar vinningar.
Tað eru nakrir flokkar, sum hava sent okkum frágreiðingar. Fríggjadagin kl. 13 fara vit at avdúka, hvør flokkur vinnur kappingina.


text:
Saturday, May 12, 2012
Tónleikarar á veg
Seinasta konsertin í røðini “Tónleikarar á veg” í ár verður sunnudagin 13. mai kl. 16.00
Sunleif Rasmussen hevur gjørt eitt verk til høvið til ungu tónleikaspírarnar. Hann kennir øll hesi ungu tónleikatalentini úr sínum starvi sum lærari á musikkskúlanum. Hetta hevur hann fingið íblástur av. Verkið inniheldur alt frá álvara til gaman. Afturat hesum, er nógv óvæntað, har ið ungfólkið hevur havt ein fingur – ella tveir við í spælinum.
Nógvar løgnar støður koma í, m.a. tá ið ein ungur tónleikari, av foreldrunum, verður settur at leika á sello, men hann sjálvur heldur vil spæla í einum marsjerandi hornorkestri. Uttan at avdúka alt ov mikið, so verður loysnin ein av teimum, ið filmsmaðurin Woody Allen kom við.
Tónatilfarið er eitt, bert endavent á ymsar hættir í teim trimum satsunum. Alt verður at hoyra frá sálmaløgum til marsj, kórsangi, rútmiskar improvisiatiónum, tvørligum floytum, ljómandi málmi og kenslubornum gittarum og trummusettum saman við ravmagnsgittarum.
Mørkini millum klassiskt og rútmisk fána burtur, óansæð ljóðføri og útrykk.
Tónleikaligu garðarnir verða skræddir niður. Av hesum, ið sløðist eftir, verða lagaðar brýr millum tónlistaligar hættir, har tónleikur er tónleikur, leiktur av ungum alvum, ið ikki leggja petti í stirvin mørk, men toyggja hesi, broyta tey og skapa nýtt.
Hetta er hin sokallaða crossover-konsertin, har ið allir næmingarnir á Musikkskúla Miðnámi luttaka, eini 24 í tali. Nærum øll ljóðføri eru umboðaði og koma næmingar úr øllum Føroyum at royna seg á landsins stórsta og týdningarmesta palli í Norðurlandahúsinum.
Sunleif Rasmussen nýtir allan salin, ljóð- og ljósútgerð og tónleikararnir sleppa rættiliga at royna seg við hjálp frá okkara fremstu tónleikarakennarum, ið eru við at venja tey ungu og at leggja teimum lag á.
Norðurlandahúsið og Musikkskúla Miðnám, ið er á Tórshavnar Musikkskúla, hava farnu árini samstarvað um hesar konsertir og ikki kann sigast annað enn, at tiltøkini hava verið væleydnaði. Nógv fólk hevur verið til konsertirnar og tónleikaliga støðið hevur verið sera høgt. Nógv verður lagt fyri frá bæði hjá teim íðkandi og fyrireikarunum.
Konsertin, ið varir slakan tíma, er sunnudagin 13. mai og atgongumerki fáast til keyps á www.nlh.fo.
Tónleikarar á veg er eitt samstarv millum Musikkskúla Miðnámið og Norðurlandahúsið.
Endamálið er, at bjóða bestu umstøður til ungar tónleikarar, sum eru á veg móti konservatorium og hægri tónlistarligari útbúgving. Endamálið er eisini, at geva føroyingum høvi at hoyra unga tónlist.
Tríggjar konsertir verða fyriskipaðar hvørt ár, ein klassisk, ein rútmisk og ein crossover, har eisini næmingarnir, ið læra tónasmíð, kunnu fáa síni verk framførd.
Posted by Listin at 6:31 PM
Labels: KP, Tíðindaskriv, Tónleikur


text:
Ingi Samuelsen
06.07.2014 - 22:32
Tíðindi > Vinna & Tøkni > Tøkni & vísindi
Tað er framvegis ein gáta hvussu tað ber til, at heitt vatn í stríðum streymum fossar upp gjøgnum eitt nýborað jarðhitahol í Kollafirði.
Síðani vatnið byrjaði at spræna, hevur hitin verið støðugur, 26,4 stig, og tað koma 33 tons av vatni upp um tíman.
Lis Mortensen, jarðfrøðingur hjá Jarðfeingi segði við útvarpið hjá Kringvarpinum í dag, at tey enn ikki vita hvussu tað ber til at so nógv so heitt vatn kann koma upp úr einum holi í Føroyum.
- Vit kenna til flógvar keldur í Føgoyum, har vatn á 16-18 stig kemur upp í smáum nøgdum, eitt nú Varmakelda í Fuglafirði, men tað er ikki at sammeta við hesa kelduna, segði Lis Mortensen við kringvarpið.
Jarðfeingið er nú farið at leita sær serfrøðingahjálp uttaneftir fyri at finna eina frágreiðing fyri tí, sum kollfirðingar nú eru vitni til.


text:
Ingi Samuelsen
23.01.2018 - 07:45
Tíðindi > Ítróttur > Altjóða ítróttarkappingar
Ítróttasamband Føroya og Olympiska nevnd Føroya hava leitað sær profssionella hjálp til tess at vinna Føroyum olympiska viðurkenning.
Altjóða samskiftisfyritøkan VERO, boðaði í gjár frá, at fyritøkan hevur gjørt avtalu við ÍSF og olympisku nevndina í Føroyum um at vera ráðgevi í royndini at fáa Føroyum olympiska viðurkening og verða góðkendar sum limur í altjóða olympisku nevndini, IOC.
- Vit eru errin av at fáa møguleika at samstarva við føroyska ítróttasambandið og olympisku nevndina og stuðla teimum í royndini at fáa olympiska viðurkenning. Føroyar hava roynt at gerast limur í yvir 40 ár, eru ein av stovnarunum av altóða paralympisku nevndin og eru longu frammanundan viðurkendar av átta ymsum ítróttasamgongum, so tær hava sterka grund at byggja á, sigur stjórin í VERO, John Zerafa, í fráboðanini.
Jon Hestoy, næstformaður í ÍSF og olympisku nevndini sigur á heimasðiðuni hjá VERO:
- Føroyar hava luttikið í øllum paralympiskum leikum síðan 1984, og vit vilja eisini hava høvi at luttaka í sjálvum olympisku leikunum. Tað, at vit hava valt VERO vísir, at vit taka olympisku avbjóðingina í størsta álvara.
VERO er altjóða viðurkend ráðgevarafyritøka, sum hevur samstarva við fleiri altjóða ítróttasamgongur, teirra millum fótbóltssamgongurnar Fifa og Uefa. VERO hevur eisini verið við til at fyrireika fleiri væleydnaðar herferðir til tess at skaffa býum olympiskan vertsskap. Nevdar verða Rio 2016, Pyeongchang 2018 og Paris 2024.


text:
Bátadráttur - trivnaður og møguleikar
Verandi bátadráttur í Nólsoy er ikki nýtiligur og hugsa vit eitt sindur frameftir, eiga vit at gera bátadrátt, ið líkist tí í Álakerði – bæði fyri trygd og arbeiði.
Á seinasta borgarafundi var aftur frammi, at alstórur tørvur er á bátadrátti í Nólsoy. Verandi bátadráttur er ikki nýtiligur og tvørligt – og dýrt – er at fáa bil úr Havn ella at snikka drátt til so hvørt.
Besta loysnin er, at vit fáa bátadrátt, ið líkist tí í Álakerði. Talan er um dupultan drátt, ið hóskar til smærri og størri bátar.
Á øðrum borgarafundum í Nólsoy hevur verið lovað, at bátadráttur skal gerast í krókinum ávegis út á Klivar. Hetta hevði samstundis prýtt um økið við Malarenda – og harvið eisini verið hugaligari hjá gestum.
At hóskandi er at staðseta dráttin júst í tí krókinum er eisini av teirri orsøk, at tá er lætt at seta bátin á hóskandi stað úti á Klivum, so lætt er at vaska og rigga til. Talan er um at taka burtur oljutangarnar og harvið verður stórt pláss tøkt, ið hóskiligt er at arbeiða við bátum. Ruskplássið er beint við og lættir hetta eisini um, tá bátar verða riggaðir til.
Tað hevur skund at fáa bátadráttin, tí Nólsoyar Bjargingarfelag fer at útvega sær bjargingarbát, ið stendur á vogni og báturin verður best flotaður á sama hátt sum í Álakerði.
Harafturat kann bátadráttur, ið gevur møguleika at draga smærri og størri útróðrarbátar, hava við sær, at ávísur aktivitetur verður av bátum aðrastaðni frá. Hetta fer at skap lív í og helst sæst eisini okkurt aftur í sølu í handli og aðrastaðni.
Vón mín er, at Tórshavnar Havn – saman við politikkarum, økissamskiparanum og Nólsoyarnevndini – kunnu fáa fund í lag við tey fólk í hava staðið fyri bátadráttinum í Álakerði.
Jákup av Skarði


text:
Útbúgvingar
Løgmaður, anno 2050? Hon spælir saman við vinkonunum í sandkassanum á dagstovninum í Gøtu ella kanska á Kommansmýru.
Framtíðar bankastjórar, byggifrøðingar, skiparar, sjúkrarøktarfrøðingar, forstjórar og fiskimenn læra at rokna og skriva í skúlum okkara í dag.
Beint nú hjálpir onkur námsfrøðingur tí næsta Ingálvi av Reyni at tekna, og ein lærari leiðir tann nýggja William Heinesen inn í bókmentanna loyndu skot og føgru gøtur.
Heimsins týdningarmestu størv?
Tað er kanska ikki at taka munnin ov fullan, tá ið vit hugsa um námsfrøðinga- og lærarayrkini. Sannroynd er, at í samfull 14 ár eru flestu føroysku børn einar 30-40 tímar um vikuna á dagstovnum, í skúlum og í frítíðarskúlum. Umframt foreldur eru tað námsfrøðingar og lærarar, ið nú mynda tey, sum einaferð fara at mynda okkara samfelag.
Høvuðsuppgávan hjá Námsvísindadeildini er at útbúgva tey, ið fara í hesi týdningarmiklu størv. Trýstir tú á leinkini á breddanum vinstrumegin, fært tú neyvari upplýsingar um námsfrøðinga- og læraraútbúgvingarnar.


text:
Týning av rottu og fyribyrging móti hesum skaðadjórum
Búnaðarstovuni er álagt at skipa fyri og hava eftirlit við, at arbeiðið at týna rottu í Føroyum verður lagt skynsamt til rættis og gjørt á rættan hátt.
Ásetingin er heimilað sambært reglugerð givin í Kunngerð nr. 20 frá 16. mai 1962 um oyðing av rottu, sum broytt við kunngerð nr. 61 frá 6. november 1962
Sambært hesi reglugerðini hava kommunurnar ábyrgdina av, at arbeiðið verður framt í verki.
Búnaðarstovan tekur sær m.a. av at fáa neyðugt, góðkent rottueitur til vega.
Búnaðarstovan hevur gjørt ein faldara um týning av rottu, ið kann heintast á leinkjuni niðanfyri.
Búnaðarstovan hevur eisini gjørt eina tilbúgvingarætlan til kommunurnar at nýta, og hevur somuleiðis orðað eina vegleiðing til borgaran, í sambandi við staðfesting av rottu og týning av hesum skaðadjórum.


text:
Orð: A. Hovden
Týtt: Mikkjal á Ryggi
1. Sólin hevur sama lag:
hvar hon kemur, ger hon dag,
nátt og myrkur burtur fer,
ljós og lív hon okkum ber,
sorgin flýggjar, gleðin grør,
fuglar syngja blítt frá jørð.
2. Jesus Krist tað sama ger:
birtir ljós um víðu verð,
sleppur hann í hjartað inn,
lættir hann títt tunga sinn,
burtur hvørvur neyð og trongd,
so er troystarrík hans gongd.
3. Kristin, tað er so tín gerð:
Bera ljós í bygdum her,
bera sól í skuggar inn,
sól, sum lættir dapurt sinn,
birta upp í næstans sál
himmiríkis halga bál.
4. Jesus, eg teg biði tað,
reinsa tú mítt hjartalag,
kraft frá tær meg fáa lat,
so eg gloymi hevnd og hat,
gev, tað góða í mær grør,
ger meg til títt ljós á jørð!


text:
Foreldrasamstarv
Vit ynskja at foreldur skulu uppliva okkum sum eitt trygt, læruríkt og mennandi stað fyri teirra barn – eitt stað, har tey vera møtt av starvsfólkum og leiðslu í einum umhvørvi merkt av virðing, opinleika, áliti og góðum samskifti.
Vit leggja stóran dent á at hava eitt gott samskifti við foreldrini í gerandisdegnum, bæði við komu og heintan av barninum, og ynskja at foreldrini koma til okkum starvsfólk um eitthvørt sum snýr seg um barnið.
Vit hava hvørt ár foreldrafundir og viðtalur, umframt at vit bjóða foreldrunum til kaffi, garðdag, jólahald og annan hugna gjøgnum árið.


text:
Tíð: Fríggjadag kl. 14.00 - 17.00
Stað: heima hjá Marjun í Lambanum 1
Undirvísari: Maiken Steinberg FO
Hendan verkstovan er fyri nýbyrjað og víðarikomin.
Skuggabinding er ein stuttlig, spennandi og øðrvísi binding, ið setur gongd á hugflog, skapanarhug, litsamansetingar og undran
Skuggabinding, ið hevur sín uppruna í Japan, er ikki nakar gamal binditeknikkur
Hetta slag av binding verður kallað skuggabinding, tí at mynstri ella motivið, eins og ein skuggi, ikki altíð er sjónligt.
Skuggabinding er ein heilt einfaldur binditeknikkur, men við einum bergtakandi úrsliti, og har undran er stórsta gleðin.
Grundleggjandi byggir skuggabinding á røtt og rang eygu, tvs tað verður bert bundið rætt og rangt, og sum oftast við tveimum litum. Einum botnliti og einum mynsturliti.
Skuggabinding verður ein skjótt hugtikin av, og óendaligir møguleikar latast upp fyri einum.
Í hesi verkstovu fært tú innlit í ein spennandi arbeiðshátt, har tú bindur eitt motiv, ið einans er sjónligt frá ávísum vinklum
At hava við:
tógv, minst 2 litir, og hartil hoyrandi stokkar
Uppskriftir: 25 kr.pr.stk
Tað verður undirvíst á føroyskum, og um tørvur er á tí eisini donskum, enskum og týskum.


text:
Í 1971 tó Eysturpakistan loysing frá Vesturpakistan og stovnsetti nýggja ríkið Bangladesj. Sum í Pakistan er mesta fólkið í Bangladesj muslimar. Almenna málið er bengali. Bangladesj er av fátækastu og fjølbygdastu londum í heiminum, har eru eisini javnan melduródnir og vantflóð, helst fram við strondini. Ódnirnar elva mangan til ræðuligar náttúruvanlukkur. Í mong ár hevur arbeitt verið við at fáa tamarhald á áunum, tálma fólkavøkstrinum og menna og nútímansgera ídnaðin og landbúnaðin.
Meginparturin av Bangladesj eru oyrarnar, sum eru við munnan á teimum trimum stóru áunum Ganges, Brahma-putra og Meghna. Í regntíðini (juni-oktober) floyma áirnar upp um áarbakkarnar og bera nógva runu við sær, runan taðar jørðina ógvuliga væl. Men vatnflóðin kann stundum eisini elva til stórvanlukkur fólk og fenaður umkomast, og hús og grøði verða skolað burtur. Hóast vandi javnan er fyri hesum, býr mesta fólkið í Bangladesj í smáum bygdum, spjaddar um allar oyrarnar.
Bara umleið triðja hvørt fólk í Bangladesj býr í stórum býum, flestu teirra í høvuðsstaðnum Dhaka, fyrr Dacca, og í teimum báðum havnabýunum Chittagong og Khulna. Fólkið í býunum hevur betri lívskor enn fólkið á bygd. Húsini eru betri, og ravmagn og vatn er lagt inn í húsini. Men ógvuliga nógv fólk flytur til býirnar, sum vaksa so skjótt, at mong verða noydd at búgva í fátækrabýlingum.
Hóast myndugleikarnir í Bangladesj hava roynt at bøtt um heilsuviðurskiftini, er deyðstíttleikin høgur, helst millum børn í fjarskotnu bygdaløgunum. Hetta kemst fyrst og fremst av vánaligum mati og dálkaðum drekkivatni, ið er atvold til sjúkur, ið smitta illa, t.d. kolera. Lækna- og heilsurøktarlið fara um alt landið at koppseta fólk fyri umfarssjúkur og at greiða teimum frá góðum kosti og fyribyrgjandi evnum.
Júta er seig, tægrut trevjuplanta. Hon er virðismikil inntøkukelda hjá mongum bóndum; og fólkið kallar hana „gylta trevjan". Júta verður nýtt til sekkir, tog og máttur. Í gomlum døgum var júta størsta útfluningsvøra í Bangladesj; men nú hevur júta ilt við at standa seg í kappingini við tægralíki. Høvuðsgrøðin í Bangladesj er rís, ið verður dyrkað til heimamarknaðin; te og sukur verða dyrkað til útflutnings.
Uttan um Indiska meginlandið eru trý høv: Arabiahav, Indiahav og Bengalhav. Fyri norðan eru hini ovurstóru Himaleiafjøllini. Indiska meginlandið er ógvuliga fjølbygt, og her býr um 1/5 av øllum fólki í heiminum. Nógv størsta landið er India, so Pakistan, Bangladesj, Nepal, oyggin Sri Lanka og lítla landið Butan. Mangan hevur verið ófriðarligt í indiska meginlandinum, og tað hevur mangan verið álopið uttaneftir. Í 19. og til miðju 20. øld var alt økið uttan Nepal og Butan bretskt hjáland. Stórur munur er á landslagnum og veðurlagnum, kavatakt fjøll fyri norðan, turrar sandoyðimerkur í útnyrðingspartinum og tropiskur regnskógur fyri sunnan.
Meginparturin av fólkinum í indiska meginlandinum býr á bygd og livir av landbúnaði. Bara í India eru 500.000 bygdir, og her búgva um 70% av fólkinum. Nakrar bygdir eru heilt smáar, í øðrum búgva mong túsund fólk. Flestu ættir hava búð í somu bygd í øldir og hava latið ættarliði eftir ættarliði kunnleika og royndir sínar.
Sermerkstasta veðurlagsfyribrigdi er monsunurin, sum hvørt summar lýggjur og vátur kemur uttan av havi inn yvir næstan alt Indianes. Monsunurin hevur alt at týða fyri bøndurnar, og kemur hann ikki við regni, er hungursneyð í durunum. Summi ár regnar so illa, at tað verður vatnflóð, ið elvir stóran skaða.
Monsunurin kemur av útsynningi um summarið og av landnyrðingi um veturin. Tá ið summarmonsunurin kemur uttan av Indiahavi, hevur hann lýggja og váta lut við sær, sum verður regn yvir turra og heita meginlandinum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Dhaka
Vídd: 143.998 km2
Fólkatal: 156.050.883
Alment mál:
bengali
Átrúnaður:
islam 83% hindu 16% aðrir 1%
Stýrirlag: fólkaræði, fleirflokkaskipan
Gjaldoyra:
taka (BDT)


text:
Frķtķšartilbošiš ķ Ovarugųtu
Frķtķšartilbošiš ķ Ovarugųtu er partur av eind 3 ķ Trivnašardeplinum.
Samband fęst viš eindarleišsluna her
Frķtķšartilbošiš ķ Ovarugųtu
Ovaragųta 46
188 Hoyvķk
Tlf.: 297477
Frķtķšartilbošiš heldur til ķ einum sethśsin Inni į Gųtu ķ Hoyvķk. Ķ frķtķšartilbošnum ganga tvey bųrn viš autismu og menningartarni aftanį skślatķš.
Ķ frķtķšartilbošnum gera tey ymiskt ķtriv, fara tśrar, til ergoterapi, til rķšing og svimjing. Bųrn og starvsfólk ganga, taka buss ella koyra til tiltųkini. Frķtķšartilbošiš hevur egnan bil.
Arbeitt veršur viš at geva bųrnunum ein mennandi og innihaldsrķkan dag.
Trż starvsfólk arbeiša ķ frķtķšarskślanum ķ Ovarugųtu.
Dagført tann 23-08-2016


text:
Í nevndini sita sostatt Anja Jacobsen, Eli Lassen, Leif Hovgaard, Christian Danielsen og Frimodt Rasmussen. Nevndin skipaði seg við Anju Jacobsen sum forkvinnu, og Eli Lassen sum næstformanni.
Her er brot úr ársfrágreiðing felagsins:
Nýtt útbjóðingarumfar til oljuleiting í 2017
17. mai 2017 lat fjórða útbjóðingarumfar upp. Uttanríkis- og vinnumálaráðið og Jarðfeingi skipaðu fyri almennum tiltaki, har Poul Michelsen, landsstýrismaður, lat útbjóðingarumfarið upp. Kunngjørt varð eisini, at útbjóðginarumfarið verður opið í 9 mánaðir, og læt sostatt aftur 17. februar 2018.
Tá fjórða útbjóðingarumfar læt aftur, hevði eitt felag søkt Jarðfeingi um at leita eftir kolvetni í føroyska landgrunninum. Umframt ta einu umsóknina boðar Jarðfeingi frá, at fleiri feløg vístu ítøkiligan áhuga fyri føroyska landgrunninum.
Marknaðarføra føroyskar veitarar
Seinastu tvey árini hevur Oljuvinnufelagið arbeitt miðvíst við tiltøkum, sum staðseta Føroyar sum ein tænastudepil fyri frálandavinnuna og skipaferðslu, sum siglir framvið á okkara leiðum.
Føroyskar tænastuveitingar til sjóvinnu eru á høgum støði og stendur mát við somu tænastur í okkara grannalondum. Vit hava, umvegis boringarnar í Føroyum og vitjanini hjá West Hercules, prógvað, at føroyskar sjóvinnuveitingar eru væl og virðiliga kappingarførar á altjóða stigi.
Í 2015 var heimasíðan www.maritime-services.com sjósett, samstundis sum ein grafiskur samleiki og ymiskt tilfar varð gjørt. Síðani tá hevur Oljuvinnufelagið arbeitt víðari við átøkum, sum marknaðarføra føroyskar veitarar.
Heimleiðisfundur: Oljuríkt móðurgrýti eystanfyri Føroyar
Í samband við Vísindavøkan á ferð, hevði Óluva Eidesgaard, jarðfrøðingur á Jarðfeingi, framløgu í Vinnuhúsinum. Seinastu árini hava starvsfólk á Jarðfeingi granskað og viðgjørt data av føroysku undirgrundini av nýggjum, og á fundinum vóru hesi úrslit løgd fram. Óluva greiddi m.a. frá áhugaverdum og nýggjum data í føroyska økinum.
Luttøka á oljumessum
Oljuvinnufelagið hevur ábyrgdina av at samskipa føroyska landabásin á Offshore Northern Seas í Stavanger og Offshore Europe í Aberdeen.
Offshore Europe 2017
Í 2017 var avgjørt, at føroyskur landabásur ikki skuldi verða á Offshore Europe. Orsøkin til hetta var ov lítil undirtøka millum føroyskar fyritøkur, og tískil var ikki ráðiligt at luttaka við landabási á messuni.
Offshore Northern Seas 2018
Tórshavnar kommuna boðaði undan ársskiftið frá, at tey fóru at skerja útreiðslurnar til ONS. Oljuvinnufelagið stendur fyri føroysku luttøkuni á messuni, meðan Tórhavnar kommuna og Runavíkar kommuna standa fyri føroysku luttøkuni á bryggjuni.
Tað var skjótt greitt, at tá Tórshavnar kommuna ikki vildi rinda kostnaðin fyri bryggjuna, var neyðugt at tillaga føroysku luttøkuna. Eftir samskiftti við fyritøkur, sum vanliga eru á oljumessum, var niðurstøðan, at man skuldi arbeiða víðari við at samskipa bryggjuluttøkuna við tjaldinum og móttøku umborð á Westward Ho. Hesin leistur letur upp fyri møguleikanum at luttaka á messuni um dagin sum vitjandi, og at brúka føroyska tjaldið um kvøldarnar.
Eftir langt og drúgt samskifti við fyritøkur, kommunur og almenn ráð og stovnar varð tó neyðugt at ásanna, at tað bar ikki til at koma á mál við fígging. Samanumtikið vóru 10 fyritøkur áhugaðar at luttaka, og Tórshavnar kommuna vildi lata stuðul. Men hetta var tíverri ikki nóg mikið til at bera kostnaðin.
Tískil var niðurstøðan, at ongin samskipa føroysk luttøku verður á ONS 2018 - hvørki landabásur á messuni, føroyskt tjald á bryggjuni ella móttøka umborð á Westward Ho.
Tiltak í vár
Oljuvinnufelagið fer at skipa fyri einum tiltaki í vár, har fjórða útbjóðingarumfar og leiting á føroyskum øki verður sett á dagsskránna.
Gestur verður m.a. Mikael Gren, sum er Operations Director hjá Seadrill í Miðeystri, og hann fer at greiða frá um oljuvirksemi í altjóða høpi. Eisini verða onnur vinnulívsfólk við á tiltakinum, og endamálið er at umrøða tær avbjóðingar, sum ein komandi føroysk oljuvinna hevur.
Vit fara at venda sjóneykuni inneftir og viðgera m.a. hvat myndugleikar og vinnan kann gera øðrvísi. Spurningurin er, hví áhugin fyri Føroyum sum leitiøki ikki er størri, og hví vilja vit hava eina oljuvinnu í Føroyum.


text:
Leys størv
Hesar útbúgvingarnar verða bodnar út í 2017
Bachelorútbúgvingar og hjánám:
- Lærari
- Námsfrøði
- Sjúkrarøktarfrøði
- Sosialvísindi og samfelagsplanlegging
- Politikkur og umsiting
- Søga
- Búskaparfrøði
- Føroyskt
- Orkuverkfrøði
- Orkuvísindi
- Orku- og støddfrøði
Harumframt verður hjánám í hesum lærugreinum boðið út í 2017:
- Hjánám í føroyskum
- Hjánám í søgu
- Hjánám í samfelagsfrøði
- Hjánám í politikki og umsiting
- Hjánám í støddfrøði
Masterútbúgvingar
Upptøka og umsóknarfreistir 2017
- Umsóknarfreistin at søkja inn eftir kvotu 2 er 15. apríl 2017 á midnátt
- Umsóknarfreistin at søkja inn eftir kvotu 1 er 1. juli 2017 á midnátt
- Umsóknarfreistin at søkja inn á masterútbúgivngar er 1. juli 2017 á midnátt
Boð um upptøku verða send í seinasta lagi mikudagin 19. juli 2017. Váttan fyri, at umsøkjari tekur við lestrarplássinum, skal vera móttikin í seinasta lagi týsdagin 1. august 2017.
Eftir ætlan byrja lesandi á Setrinum 2017 í viku 34.
Umsóknarblað
Her verður møguligt at taka niður umsóknarblað til upptøku 2017. Eisini verður løgd út ein leiðbeining til umsóknarblaðið. Les leiðbeiningina væl, áðrenn tú fyllir umsóknarblaðið út. Sum nakað nýtt ber til at søkja um upptøku elektroniskt (sí leinki niðanfyri).
Elektroniskt umsóknarblað
Kvota 2:
Kvota 1:
MA í føroyskum:
- Tak niður umsóknarblað (MA í føroyskum) 2017
- Tak niður leiðbeining til umsóknarblað (MA í føroyskum) 2017
Masterlæra í søgu- og samfelagsvísindum:
MA í løgfrøði:
- Tak niður umsóknarblað (MA í løgfrøði) 2017
- Tak niður leiðbeining til umsóknarblað (MA í løgfrøði) 2017
MA í West Nordic Studies, Governance and Sustainable Mangement:
Gev gætur: Umsóknarfreistin til MA í WNS er 1. mai 2017 fyri føroyskar og norðurlendskar umsøkjarar!
Umsóknir kunnu eisini sendast við telduposti til lestur[at]setur.fo
Sí annars nærri kunning á umsóknarblaðnum.
Upptøkutreytir til bachelorútbúgvingar og hjánám
Kvota 1:
Upptøkutreytin til bachelorútbúgving á Fróðskaparsetrinum er bókligt (t.e. gymnasialt) miðnámsprógv. Harumframt eru fylgjandi krøv til hesar lærugreinar:
- Føroyskt: Til at verða upptikin at lesa BA og hjánám í føroyskum krevst bókligt (t.e. gymnasialt) miðnámsprógv við 7 í próvtali í føroyskum eftir 7-talsstiganum ella 8 í føroyskum eftir 13-talsstiganum.
- Bachelorútbúgvingar innan orku: Treyt fyri upptøku er, at umsøkjari hevur bókligt miðnámsprógv og hevur staðið:
- Støddfrøði A við miðaltali minst 6 eftir 7-talsstiganum
- Alisfrøði á B-stigi
- Evnafrøði á C-stigi
ella at tú hevur staðið maskinmeistaraprógv við miðaltali minst 8 eftir 7-talsstiganum.
- Búskaparfrøði: Treyt fyri upptøku er, at umsøkjari hevur miðnámsprógv við støddfrøði á B-stigi.
Verður søkt eftir kvotu 2, kunnu aðrar fortreytir við javnsettum kunnleikastøði góðtakast eftir nærri meting.
- Sjúkrarøktarfrøði: Tey, sum søkja inn at lesa sjúkrarøktarfrøði, skulu hava fyrstuhjálparprógv. Er prógvið eldri enn 3 ár í september 2017, skal skeiðið takast um aftur. Sjúkrarøktarfrøðiskúlin skipar fyri skeiði í fyrstuhjálp, áðrenn skúlaárið byrjar. Lesandi rinda skeiðskostnað.
- Hjánám í støddfrøði: Tey, sum søkja inn at lesa hjánám í støddfrøði, skulu hava miðnámsprógv, har tey hava staðið støddfrøði á A-stigi.
Kvota 2:
Um miðaltalið í gymnasiala miðnámspróvnum ikki er nóg gott, ella tú hevur annað javngott prógv á sama stigi ella hægri, søkir tú inn eftir kvotu 2. Her verða eisini aðrir førleikar enn gymnasialt miðnámsskúlaprógv tiknir við í metingina, sí punkt 2 í vegleiðingini. Umsøkjarin fyllir tá eisini síðu 2 og 3 út, punktini 5 til og við 11.
Hevur ein umsøkjari ikki føroyskt á miðnámsskúlastigi, verður søkt inn eftir kvotu 2. Hesir umsøkjarar skulu so upp til eina málroynd og eftirfylgjandi samrøðu. Nærri boð verða givin um hesar royndir.
Hevur ein kvotu 2-umsøkjari nóg gott gymnasialt miðnámsskúlaprógv til at verða upptikin eftir kvotu 1, verður umsóknin flutt yvir til metingar eftir kvotu 1 fyri upptøku í 2017 (her er umsóknarfreistin 1. juli 2017).
Upp til 30% av teimum lesandi verða tikin inn eftir kvotu 2-skipanini.


text:
Nýggj avtala gevur føroyska málinum somu rættindi, sum grannamálini hava í sambandi við víðari lestur í Danmark.
Mentamálaráðið og danska Vísindamálaráðið hava gjørt avtalu um upptøkukrøvini hjá føroyingum, sum fara undir hægri lestur í Danmark.
Miðnámsútbúgving og danskt mál á A-stigi hava verið treyt fyri at fara undir hægri lestur á so at siga øllum útbúgvingarstovnum í Danmark. Við nýggju avtaluni lúka lesandi við føroyskari miðnámsútbúgving upptøkutreytirnar, um tey hava føroyskt mál á A stigi. Kravið um danskt mál á A-stigi fellur sostatt burtur.
Nú gevur føroyskt mál á A-stigi okkara lesandi somu lestrarrættindi í Danmark, sum móðurmál svia, norðmanna og íslendinga hava givið teirra lesandi. Avtalan hevur eisini við sær, at tey, sum hava føroyskt og danskt mál á A-stigi, lúka kravið um bæði at hava móðurmál og fremmandamál, sum er fyritreyt fyri upptøku á ávísum útbúgvingum.
Bjørn Kalsø, landsstýrismaður, fegnast um, at avtalan javnsetur føroyskt mál við grannamálini. “Harumframt er avtalan ein fyritreyt fyri nýggju miðnámsskúlaskipanini, og fer hon eisini at geva miðnámsskúlanæmingum okkara størri rásarúm at seta saman teirra miðnámsútbúgving í framtíðini”, sigur Bjørn Kalsø.
Nýggja avtalan er gjørd við støði í teirri sannroynd, at vit læra danskt í fólkaskúlanum og við støði í nýtsluni av donskum máli í okkara útbúgvingarskipan annars.


text:
Leygarkvøldið 16. mai fer Jens Marni Hansen at hava konsert íÁarstovu. Dyrnar lata upp kl. 21.00.
Áðrenn konsertin byrjar verður lutakast, um hvør limur hevur vunnið eina ferð við Smyril Line í summar – tó skal sigast, at um nýggir limir vilja verða við í lutakastinum, so skal atgongumerki keypast í forsølu í seinasta lagi fríggjadagin 15 mai.
Forsøla verður í Áarstovu komandi viku frá mánadegi til fríggjadag kl. 14.00 til 16.00 allar dagar.
Kostnaður í forsølu: Limir: 80 kr Ikki limir: 130 kr
Kostnaður við dyrnar: Limir: 100 kr Ikki limir: 150 kr
Í samstarv við MFS og Atlantic Airways.


text:
Lena Anderssen er millum tær størstu tónlistakvinnurnar í Føroyum. Síðani seint í 1990’unum hevur hon sum solistur skrivað, útgivið og spælt tónleik heima og burturi. Hon hevur gjørt eina langa røð av frálíkum sangum, og tað hevur altíð verið dygd og tyngd í hennara tónleiki.
Lena hevur fyri kortum verið á konsertferð í Danmark, Onglandi og Kanada, og í heyst skal hon aftur á ferð uttanlands. Lena arbeiðir eisini við nýggjari útgávu. Í mars var hon í USA og gjørdi innspælingar. Fløgan verður gjørd liðug í Los Angeles í september.
Síðan Lena seinast spældi á Summar Festivalinum, hevur hon givið út fløguna Eagle In The Sky, sum vann heili fýra FMA heiðurslønir í 2017 – teirra millum sum ársins útgáva og ársins songkvinna.


text:
Flogbóltur, meistaradeild menn: ÍF - Mjølnir í kvøld
ítróttur19-01-2018 - 14:36 - Jóanis Nielsen
Oddaliðini í meistaradeildini hjá monnmum møtast í kvøld á Kambsdali klokkan 19,30.
Mjølnir liggur á odda við 20 stigum meðan ÍF hevur 12 stig, men ÍF hevur fingið góð úrslit seinastu tíðina, og tí kann roknast við einum spennandi dysti á Kambsdali.
Liðini hava fyrr í hesum kappingarárinum leikt 2 dystir ímóti hvørjum øðrum, og tá hevur Mjølnir vunnið trygt 3-0.
Rás 2 hevur beinleiðis frásøgn frá dystinum.


text:
Enn ein bók um tey bæði skrímslini lítl...
Enn ein bók um tey bæði skrímslini lítla og Stóra skrímsl
Enn ein skrímslabók, hesaferð um Loðskr...
Enn ein skrímslabók, hesaferð um Loðskrímslið
lítla skrímsl hevur fingið kettling, Ha...
lítla skrímsl hevur fingið kettling, Hann er ræðuliga fittur og mjúkur. Men Stóra Skrímsl eigur ongan kettling ...
Fjórða bókin um lítla skrímsl og Stóra ...
Fjórða bókin um lítla skrímsl og Stóra Skrímsl, sum nú eiga óteljandi fjepparar
Onnur bókin, sum er grundað á norðurlen...
Onnur bókin, sum er grundað á norðurlendskt samstarv, sum greiðir frá um stóra skrímsl, sum, sjálvt um tað er st&oac...


text:
Orð: William Hunter
Lag: William Hunter
Týtt: Victor Danielsen
1. Av Harrans hond leidd vit mót heiminum ferðast.
Tí heimi, har heiløg nú búgva so glað:
Tú sál, sum enn ófrelst til undirgang stevnir,
vilt tú ikki við til hin signaða stað?
Niðurlag:
Vilt tú við, vilt tú við?
Vilt tú við, vilt tú við?
Vilt tú ikki við til hin signaða stað?
2. Hitt himmalska landið, tað veit ei av sorgum,
bert gleði og lukku og frið kennir tað;
tú sál, tyngd av angist, av pínu og longsli,
vilt tú ikki við til hin signaða stað?
3. Til hvørt eitt Guds barn er eitt hús gjørt til reiðar,
tá burtur av fold tað skal fara ein dag;
tú sál, sum ert heimleys, nú lívið brátt endar,
vilt tú ikki við til hin signaða stað?
4. Guds børn, haldið fram nú við dirvi og gleði!
Vit trygt eru leidd jú av Jesusar hond;
skjótt ganga vit glað á teim skínandi heyggjum,
skjótt stígur úr havi hin himmalska strond.
Niðurlag:
Eg vil við, eg vil við!
Eg vil við, eg vil við!
Áh, ja, eg vil við til hin signaða stað!


text:
Orð: Nyholm Debess
Lag: Danskt fólkalag
1. Kom og kvøð, meðan vónir gerast blíðar,
nú ið lívsløta tykist ljós og løtt.
Sjá um skørð, sjá um tindarnar so fríðar,
móti himninum peika fjøll so brøtt.
Altíð vakurt her er, antin sól ella gler
vinnur vald sær og fríðkar líð og berg.
2. Kom og kvøð, ver í huganum so glaður,
sum tá piltur til leik so fimur fer, –
har í spølni og gaman líður dagur,
løtan besta á foldum hetta er. –
Men tó ynskir hann har, gævi vaksin eg var,
so eg sýna fekk dirvi mítt og mátt.
3. Kom og kvøð, nú er vaksin vorðin drongur,
nú hann ber seg á mansligan hátt.
Enn eitt ynski, – ei dvølja kann hann longur,
trásjúkt hjarta vil vinna sigur brátt. –
“Góða søtasta tú, vilt tú hava meg nú?”
Svara ja gjørdu eyguni so blíð.
4. Kom og kvøð, nú tú sært tey sita saman,
og tey droyma so bjartan ungdómsdreym.
Nú er løtan at kvøða hátt í gaman,
til at teska tey lyfti heit og eym. –
“Altíð vera eg vil, sum tú elskar meg til!”
Gævi lagnan kann vera teimum góð.


text:
Orð: Hans Andrias Djurhuus
Lag: Ókendur uppruni
1. Kongaríkið í Bábylon
liggur so langt frá Fjallafonn.
Siglir tú leingi og stýrir væl,
hetta ríki tú vinna skal.
2. Har býr kongsdóttir væn og fríð,
hon hevur eyguni blá og blíð,
víðagitin í hvørja ætt,
hjartað er gott og lyndið lætt.
3. Sær hon knørr tín og hugsar tá:
“Hvaðani kemur hasin frá?”
Gongur hon sær til sjóvarstrond,
rættir hon tær sína ljósu hond.
4. “Ver vælkomin frá Fjallafonn!
Nú skalt tú búgva í Bábylon,
ríkið faðir skal geva tær,
nógvan pening og stóran garð.”
5. Strikar á bunka tú gyltu rá,
brosa eyguni blíð og blá,
ganga tit síðan hond í hond
heim til kongin frá sjóvarstrond.
6. “Hoyr tú, kongur í Bábylon,
her kemur maður frá Fjallafonn.
Gev mær dóttur og hálvt títt fæ.”
Gamli kongurin sigur: “Ja.”
7. Setir hann krúnu á høvur títt.
“Nú skalt tú eiga ríkið mítt -”
Lítli maður frá Fjallafonn
verður kongur í Bábylon.
8. Liggur so langt fra Fjallafonn
kongaríkið í Bábylon,
vindur tó piltur sær seg í rá,
siglir so hesum landi frá.
9. “Abbi mín, abbi mín, her komi eg
aftur av ferðum at vitja teg.
Lítli maður frá Fjallafonn
og so prinsessan av Bábylon.”


text:
Sum VERTUR til tiltakið Grannakaffi hjá Krabbameinsfeagnum taki eg undir við og samtykki:
Tað er sjálvboði at verða vertur til tiltakið GrannaKaffi. Verturin letur sína tíð og orku til tiltakið og leggur hús til. Tankin handan Grannakaffi er at fólk savnast til ein drekkemunn fyri at seta fokus á tað arbeiði Krabbameinsfelagið ger og fyri at savna pening inn til hetta arbeiði.
* Verturin er jalig/ur í umtalu av tiltakinum og Krabbameinsfelagnum og virkar fyri at skapa áhuga fyri tiltakinum og royna at fáa so nógvar stuðlar sum gjørligt.
* Tað er ikki loyvt at nýta samleika ella búmerki hjá Grannakaffi/Krabbameinsfelagnum á “privatum” heimasíðum, bloggum, profilum/síðum/bólkum á teimum sosialu miðlunum so sum Facebook, Twitter, Youtube o.ø. uttan avtalu við Krabbameinsfelagið.
* Bússurnar skulu latast peningastovni óupplatnar. Bússurnar eru talmerktar og tað er umráðandi at viðmerkja talið á bússuni tá tit lata bússuna inn. Eisini ber til at lata bússuna inn til umboð fyri krabbameinsfelagið á staðnum ella á skrivstovuna hjá Krabbameinsfelagnum í havn. Tað er ikki loyvt at nýta privatar konti til innsavnaðan stuðul.
* Tað er ikki loyvt at bjóða/selja krabbameinselvandi tilfar ella evni, ið eru í stríð við virðini hjá Krabbameinsfelagnum, eitt nú tubbak,rúsdrekka ella rúsevnir.
Eg havi tagnarskyldu við atliti til persónsupplýsingar, sum eg í samband við tiltaki ella annað sjálvboði arbeiði kann fáa. Tagnarskyldan heldur ikki uppat, hóast eg ikki longur havi tilknýti til Krabbameinsfelagið.
Eg vátti við hesum at allar upplýsingar eru rættar og at eg havi lisið og taki undir við omanfyristandandi.